Нур томон йӯл--843 - Parstoday\nНур томон йӯл--843\nсентябр 07, 2019 18:00 Asia/Tashkent\n«Зуммар" муборак сураси 11-16-ояти карималарининг шарҳи.\nДастлаб “Зуммар” муборак сураси 11-13- ояти карималарининг тиловатига қулоқ тутамиз:\nقُلْ إِنِّي أُمِرْتُ أَنْ أَعْبُدَ اللَّـهَ مُخْلِصًا لَّهُ الدِّينَ ﴿١١﴾ وَأُمِرْتُ لِأَنْ أَكُونَ أَوَّلَ الْمُسْلِمِينَ ﴿١٢﴾ قُلْ إِنِّي أَخَافُ إِنْ عَصَيْتُ رَبِّي عَذَابَ يَوْمٍ عَظِيمٍ ﴿١٣﴾\nСен: «Албатта, мен динни Ўзи учун холис қилган ҳолимда Аллоҳга ибодат этишимга буюрилганман. (11) Ва мен мусулмонларнинг аввалгиси бўлишимга амр этилганман», деб айт. (Аввал айтилганидек, «дин» итоат, ибодат, жазо, мукофот ҳамда шариат маъноларини англатади. Демак, Пайғамбаримиз (с. а. в.) фақат холис Аллоҳгагина итоат қилишга, фақат холис Аллоҳнинг кўрсатмаларига амал қилишга буюрилганлар, фақат холис Аллоҳдангина жазо ва мукофот кутишга, фақат Аллоҳнинг шариатига амал этишга буюрилганлар. Мана шу нарса соф тавҳиддир. Аллоҳ таолонинг ваҳдониятига иқрорликдир.) (12) Сен: «Албатта, мен агар Роббимга исён этсам, улуғ куннинг азобидан қўрқаман», деб айт. (13)\nӮтган суҳбатда иймон аҳлининг асосий хусусиятлари бӯлган тақво, яхши амаллар, сабр ва қатъиятнинг аҳамияти ҳақида эслатган эдик. Бу ояти карималарда эса ислом пайғамбарига қарата буюрилади: Эй пайғамбар! Мушрикларга очиқ-ойдин қуйидагича эълон қилиб айтинг: Мен Аллоҳнинг динини ҳар қандай ширкдан холис қилишга масъулман. Шунингдек, иймон аҳли орасида Аллоҳга сиғиниш ҳамда ширкка қоришган ҳар қандай сай-ҳаракатдан тийилишда намуна бӯлишга масъулман.\nОяти карималарнинг давомида буюрилади: Аллоҳнинг буйруғидан бӯйин товлаганлар азобга гирифтор этилади. Бунда пайғамбар ва бошқа мусулмонлар орасида фарқ йӯқ. Дунё ва охиратда Аллоҳнинг ғазабидан омонда қолиш учун Унинг буйруқларига тобе бӯлиш керак. Бу борада пайғамбарнинг масъулияти бошқа мусулмонларга қараганда оғирроқдир.\nПайғамбарлар ӯзларини одамлардан устун деб билишмас, бошқалар каби ӯзларини Аллоҳнинг бандаси деб билишарди. Бу нарса Илоҳий пайғамбарларнинг ҳақлиги нишонаси эди. Сохта пайғамбарлар эса одамларни Худога даъват қилиш ӯрнига ӯзларига даъват қилишар, ёхуд ӯзларини бошқалардан афзал деб билишарди.\nПайғамбарлар Аллоҳнинг дастурларини одамларга етказувчи элчилардир. Улар ӯзларидан бирор-бир фикрни тӯқиб-чиқармайди, ёхуд ӯзбошимчалик билан бирор-бир амални бажаришмайди.\nАллоҳга ибодатларни ҳар қандай ширк ва хурофотнинг ғиллу ғашликларидан тозалаб, холис қилиш Илоҳий пайғамбарларнинг энг муҳим вазифалари эди.\nҚиёмат куни Аллоҳнинг адолат маҳкамасида пайғамбарлар ва бошқа одамлар ӯртасида фарқ йӯқ. Улар учун махсус имтиёзлар белгиланмаган.\nЭнди “Зуммар” муборак сураси 14-15-ояти карималарининг тиловатига қулоқ тутамиз:\nقُلِ اللَّـهَ أَعْبُدُ مُخْلِصًا لَّهُ دِينِي ﴿١٤﴾ فَاعْبُدُوا مَا شِئْتُم مِّن دُونِهِ ۗ قُلْ إِنَّ الْخَاسِرِينَ الَّذِينَ خَسِرُوا أَنفُسَهُمْ وَأَهْلِيهِمْ يَوْمَ الْقِيَامَةِ ۗ أَلَا ذَٰلِكَ هُوَ الْخُسْرَانُ الْمُبِينُ ﴿١٥﴾\nСен: «Динимни Ўзига холис қилган ҳолимда Аллоҳгагина ибодат қилурман. (14) Бас, сизлар ундан ўзга нимани хоҳласангиз, ўшанга ибодат қилаверинглар», деб айт. Сен: «Албатта, зиёнкорлар қиёмат куни ўзларига ва аҳлларига зиён қилгувчилардир. Огоҳ бўлингким, ана ўша очиқ-ойдин зиёнкорликдир», деб айт. (15)\nОлдинги оятлар шарҳида айтдикким: Расули акрам (с) буюрмишлар: Мен Аллоҳнинг динини холис ва пок бир тарзда таништиришга, Аллоҳга комил ихлос билан ибодат қилишга масъулман.\nБу ояти карималарда буюрилади: мен амалда ҳам шундай қилдим. Зеро, биринчидан фақат Аллоҳга сиғинаман, Аллоҳдан бошқага эмас. Иккинчидан, сиғинганимда ҳеч ким ва ҳеч бир ашёни Унга шерик деб билмайман. Сӯнгра мушрикларга қарата буюради: Мен сизларни пок ва холис динга даъват қилдим. Уни қабул қилмасангиз, хоҳлаган нарсангизга сиғинаверинг. Аммо билиб қӯйинг, улкан зиён ва хусронга гирифтор бӯлгансиз. Худони қӯйиб, бошқа нарсага сиғиниш билан ӯзингиз ва оила аҳлингизни қиёмат кунидаги катта зиёнга гирифтор қилдингиз.\nМол-мулк зарари энг катта зарардир, деб ӯйламанг. Ҳақиқий зарар қиёмат кунидадир. Ӯша куни гунаҳкор киши Аллоҳ берган барча истеъдод, имконият ва вужудининг қадриятларини беҳудага сарфлаб, қамолот ҳамда абадий саодатни қӯлга киритиш ӯрнига зарардан бошқа нарса касб қилмаганини англаб етади. Ачинарлиси шулким: энди унинг ӯз хатоларини ислоҳ қилиб, савоб ишлар қилиши учун барча эшиклар ёпиқ. Бу ӯша ошкора хусрондир.\nПайғамбарлар Илоҳий дастурларни бажаришда бошқалардан илдамлик қилишарди. Улар Аллоҳнинг буйруқларини бошқалардан олдин ва бутун вужудлари билан бажаришарди.\nПайғамбарларнинг муҳим масъулиятларидан бири Аллоҳнинг динини ширк, бидъат, хурофот каби тойилишлардан поклаш бӯлган. Зеро, бу нарсалар диннинг улкан офатлари ҳисобланади.\nПайғамбарлар Аллоҳнинг динини барча одамларга етказиш учун бурчлидирлар. Улар бир гуруҳ кишилар ҳақ сӯзларини қабул қилмаслигини билишсада, бу ҳолдан умидсизланмай, таблиғ ишини давом эттирганлар.\nИнсон фақат ӯзи учун эмас, балки оила аъзолари учун ҳам масъулдир. Диний таълимот ва қадриятлар асосида фарзандларни тарбиялаш ота-онанинг асосий бурчларидан бири ҳисобланади.\n16-ояти каримаcининг тиловатига қулоқ тутамиз:\nБу ояти каримақуйидагича таржима қилинган:\nУлар учун тепаларидан ҳам оловдан «соябонлар» бор, остларидан ҳам оловдан «соябонлар» бор. Бу билан Аллоҳ Ўз бандаларини қўрқитур: «Эй бандаларим, менга тақво қилинглар!» (Аллоҳ таоло қиёматнинг азоблари ҳақида олдиндан огоҳлантириб қўяди. Бошларига мусибат тушганда, эй Роббимиз, аввалроқ айтмаган экансан, демасинлар). (16)\nБу ояти каримада ҳақиқий зиёнкорларнинг қиёматдаги ҳолати тасвирланиб, буюрилади: Дӯзах оловининг тиллари уларни ҳар томондан ӯраб олган, қочишга йӯллари йӯқ. Бу ҳақиқатда барча инсонларга агар дунёда парҳезкорлик қилишмаса, Аллоҳни унутиб қӯйишса, қиёматда ана шундай аянчли қисматга гирифтор бӯлишлари мумкин қабилидаги муҳим эслатмадир.\nКуфр, ширк ҳамда Аллоҳни эсдан чиқариш инсоннинг бадбахтлиги сабабчисидир. Дунёда куфр ва ширк йӯлини тутган киши охиратда Аллоҳнинг қаҳр-ғазабига гирифтор бӯлади.\nДӯзах оловидан нажот топишнинг ягона йӯли парҳезкорлик ва гуноҳдан узоқ юришдир. Гуноҳ олов келтириб чиқарадиган моддага ӯхшайди. Унинг олдини олиш орқали жаҳаннам оловининг алангаланиши олдини олиш мумкин.\nНур томон йӯл--890


Qalampir.uz - Девин Келли аввал оиласига ҳужум қилгани учун қамалган экан\nДевин Келли аввал оиласига ҳужум қилгани учун қамалган экан\n11:32, 06.11.2017 Олам\nСобиқ ҳарбий хизматчи суд қарори билан 12 ойга озодликдан маҳрум этилган эди. 2014 йилда у ҳибсдан...\n5 ноябрь куни Техасдаги черковга ҳужум қилингани ва одамларга қарата ўқ узилиши оқибатида 27 киши ҳаётдан кўз юмгани ҳақида хабар берган эдик. Ҳарбий кийимда черковга бостириб кириб, ибодат қилаётганларга қарата бетартиб ўқ узган шахс полициячилар томонидан отиб ўлдирилди.\n6 ноябрь куни эса черковга ўқ узган кимса ҳақидаги маълумотлар тарқалди. У аввал ҳарбий-ҳаво кучлари сафида хизмат қилганлиги аниқланди. Бу хабар Пентагон томонидан тасдиқланмаган бўлсада Девин Келли исмли шахс ҳарбий хизматдан озод этилгани айтилганди.\n2010–2014 йилларда энг паст ҳарбий унвон остида ишлаган Девин Келли ишдан бўшатилгач, суд қилингани ҳақида хабар бергандик. Аммо унинг нима сабабдан судлангани ошкор этилмаган эди.\nСўнгги хабарларга қараганда, Девин Келли 2012 йилда рафиқаси ва фарзандига ҳужум қилганлиги сабабли суд қилинган. Шундан кейин у оиладаги, жамиятдаги “номақбул хулқи” учун ҳарбий хизматдан озод этилган. Бу ҳақда “ABC News” нашри хабар бермоқда.\nМаълумотларга қараганда, Девин Келли ўша пайтда суд қарори билан 12 ойга озодликдан маҳрум этилган бўлган. 2014 йилда эса у ҳибсдан озод этилган.\nТеглар:Собиқ ҳарбий хизматчи АҚШ фуқароси Техасдаги теракт\n“Реал” клуби футболчилари “ўз ўйинини” йўқотиб қўйганмиди?\nБу сафарги “соқолли гумондор” мусулмон эмас, у АҚШ фуқароси\n10:34, 06.11.2017 6 033


Ўзбекистонлик фаол Елена Урлаева руҳий касалхонага ётқизилган - BBC News O'zbek\nImage caption Елена Урлаева 2012 йил апрелида ҳам ушбу шифохонага ётқизилганди.\nНорасмий Ўзбекистон инсон ҳуқуқлари ҳимоячилари алянси раҳбари Елена Урлаева 21 февралда Тошкентдаги руҳий шифохонага ётқизилган.\nУрлаеванинг ҳолидан хабар олиш учун касалхонага борган Алянс фаоли Шуҳрат Рустамовнинг Би-би-сига айтишича, у ва икки ҳамкасби Урлаеванинг олдига киритилмаган.\nШуҳрат Рустамовга кўра, Урлаевани оила аъзолари касалхонага олиб боришган.\n"Даволовчи шифокордан Урлаева ёнида маҳкама қоғози бор эдими деб сўрадим. Йўқ, уйидагилар ўзлари олиб келиб, жойлаштириб кетишди, деб жавоб берди. Ҳаддан ташқари ҳолдан тойган, дам олиши керак. Бир ҳафтадан кейин борсак, кўришга рухсат берар экан. Урлаевага фақат суюқлик мумкин дейишди, қўлимиздаги нарсаларимизни олишмади",- дейди Шуҳрат Рустамов.\nЯқинлари Урлаевга нимадир ичирилган бўлишидан ҳам хавотирда. Кейинги пайтларда Урлаеванинг атрофида шубҳали одамлар пайдо бўлганини, улар билан учрашиб қайтгач, ҳолсизланиб ётиб қолганини айтишган улар. Урлаеванинг ҳолатида қаерга мурожаат қилишни билмай, аввал ётқизилган Тошкентдаги 3-руҳий шифохонага олиб боришларига тўғри келган.\nШуҳрат Рустамов Урлаева эртаю кеч ишлагани учун, ҳолдан тойган бўлиши мумкинлигини ҳам истисно қилмади.\n"Тинмай ишлайди. Кечқурун ёзади, кундузи шикоят билан келган одамларни эшитади, югур-югур. Бундай шароитда менинг ўзимда ҳатто 400 дан ортиқ шикоят бор. Кечаси билан ўтириб ишласам ҳам вақт етмайди. Урлаева жуда қаттиқ ишлади охирги пайтда. Ўзи фақат бизнинг Алянс ишлаяпти ҳозир одамлар билан",- деб айтди Рустамов.\n2012 йил апрелида ҳам Елена Урлаева руҳий шифохонада даволаниб чиққанди.\nОила аъзоларининг айтишича, Елена Урлаева Туркия сафаридан сўнг, уйдагилари билан ўзини ёмон тутгани натижасида "Тез тиббий ёрдам" чақиришга мажбур бўлганлар.\nЕлена Урлаева шунингдек, 2000 йилда ўз ихтиёрига қарши руҳий шифохонага ётқизилган.\nМамлакатдаги инсон ҳуқуқлари қўпол поймол этилиши ҳолларини ўрганиб келадиган 53 ёшли Елена Урлаева Ўзбекистон ҳуқуқ-тартибот органлари томонидан таъқиб этиб келинади.\nТошкент шаҳар маҳкамаси 2000 йилда инсон ҳуқуқлари ҳимоячисини мажбурий даволаш ҳақида қарор чиқарган.\nЛекин шифохонадан чиққанидан кейин Елена Урлаева ўзининг руҳий саломатлигини Москвадаги мутахассислар ҳайъати кўригидан ўтказган ва 2003 йилда москвалик мутахассислар уни руҳий соғлом деб топгандилар.


02.05.2019 16:24 0 2039\nФото: East Midlands Airport\nАнглиянинг марказий қисмида жойлашган Ист Мидлендс аэропортида икки самолёт бир-бири билан тўқнашиб кетди.\nСамолётлар ўзаро тўқнашиб кетишига қуюқ туман сабаб бўлди. Ҳар икки учоқда ҳам йўловчилар бўлмаган ва ҳодиса туфайли ҳеч ким жабрланмади. Рейслар жадвалига ўзгартириш киритилмаган.\nRyanair авиакомпаниясига тегишли Boeing 737-700 самолёти ўқув-машғулот вақтида қўлланиларди ва ҳеч қандай рейсни амалга оширмаган. Jet2 борасида эса ҳозирча ҳеч қандай изоҳ билдирилмади.\nАйни вақтда аэропортда ички суриштирув ишлари олиб борилмоқда.\nЭслатиб ўтамиз, 13 апрелда Непалдаги Лукла шаҳрида самолёт иккита вертолёт билан тўқнашиб кетгани хабар қилинган эди.\nАнглия самолёт ҳалокати\nХориж 12/01, 18:44\nХориж 08/01, 09:39\nХориж 27/12, 09:10


Қамашидаги мактабда ковид аниқлангани сир тутилаётгани ростми? Ҳокимлик маълумот берди - Darakchi\nҚамашидаги мактабда ковид аниқлангани сир тутилаётгани ростми? Ҳокимлик маълумот берди\nЖАМИЯТ 07.04.2021, 21:32\nТелеграм мессенжеридаги “Сиздан телеграм” каналида Қашқадарё вилояти Ғузор ва Қамаши туманлари ҳудудида ковид аниқланганлиги, аммо расмий маълумотда бу акс этмаганлиги айтилди. Туман ҳокимлиги ҳолат юзасидан маълумот берди.\nҚамашидаги 14-мактабда 3-синфнинг 4 ўқувчиси, 2 та ўқитувчи, 62-мактабдаги 7-синфнинг 3 ўқувчиси, 5-синфнинг 6 ўқувчиси ва 5 ўқитувчида ковид аниқланган, дейилади хабарда.\nУшбу хабарга аниқлик киритиш мақсадида Қамаши туман тиббиёт бирлашмаси бош шифокори Зайниддин Эшонқулов маълумот берди:\n- Ижтимоий тармоқда тарқатилган маълумотлар асосланмаган, одамлар орасига ваҳима тарқатиш учун тарқатилган хабар. Қамаши туманида ҳозирда олинган тест натижаларига кўра коронавирус инфекцияси аниқланмаган. Тошкент шаҳрида таълим олаётган бир нафар қамашилик фуқарода коронавирус аниқланган ва у ҳозирда уй карантинига олинган. Касаллик симптомларсиз кечмоқда.\nШунингдек, 14 мактаб директори Ҳусниддин Турниёзов ва 62 мактаб директори Олим Жалилов билан суҳбатлашдик. Улар ҳам мактабда коронавирус инфекцияси юқтирганлиги қайд этилган ўқитувчи ва ўқувчилар йўқлигини билдиришди.\n-Мактабимизда дарслар одатдаги тартибда ўтказилмоқда, - дейди мактаб директорлари.


Муяссар Иброҳимова2021-06-01T18:08:10+05:001 Iyun, 2021|“Йилнинг энг фаол журналисти – 2021”, Матбуот|\nОрамизда бошланғич маблағи йўқлиги учун, ўйлаб юрган ишларини амалга оширолмайдиганлар кўплаб топилади. Режалар фақат хаёлда, орзулар орзулигича қолиб кетаверади. Аммо, барибир излаган имкон топади. Тадбиркорликни камчиқим соҳалардан биридан бошлашни ўйлаб кўрганмисиз?\nЭндиликда деҳқон-фермерларимиз фақат пахта ва ғалла етиштириш билан чекланиб қолмаяпти. Аграр соҳанинг сердаромад тармоқлари – чорвачилик, паррандачилик, балиқчилик, қуёнчилик, асаларичилик фаолиятини йўлга қўймоқда.\nАйниқса, қуён боқиш бугунги кунда мамлакатимиздаги энг сердаромад соҳалардан бирига айланмоқда. Гўшти ва терисининг харидорбоплиги, етиштириш шарт-шароитининг осонлиги ва катта харажат талаб этмаслиги қуёнчилик билан шуғулланиш истагида бўлганларга айни муддао. Мана шунинг учун ҳам қуёнчилик чинданда истиқболли тармоққа айланмоқда.\nЁввойи қуёнлар инсонлар томонидан бундан 2 минг йил олдин хонакилаштирилган. Ёввойи қуёнларнинг ватани Қора денгиз ва Ўрта ер денгизи атрофи ҳисобланади. Антарктидадан ташқари ер юзининг барча минтақасида тарқалган. Ҳозир фанга қуённинг 50 дан ортиқ зоти маълум. Олинадиган маҳсулотга қараб икки катта гуруҳга ажратилади – гўшт ва тери берадиган қуёнлар.\nМузлатилган қуён гўштидан йилнинг исталган фаслида фойдаланиш мумкинлиги унинг парҳезлик ва бошқа хусусиятларини оширади. Қуён гўшти пархез маҳсулотлар қаторига кириб, консерва қилинганда ҳам, дудланганда ҳам ўз мазасини ва сифатини сақлаб\nқолади. Шунинг учун хорижий мамлакатларда қуён гўштига талаб юқори.\nЮмшоқлиги жиҳатидан қуён гўшти парранда гўштига ўхшаб кетади,\nкалориялилиги жиҳатидан эса товуқ гўштидан қолишмайди. Қуён гўштининг\nҳазм бўлиш даражаси қорамол, чўчқа ва қўй гўштидан юқори туради, чунки\nунинг таркибида енгил ҳазм бўлувчи тўла қийматли оқсиллар кўп. бу\nгўштининг 100 дан 90 фоизи ҳазм бўлса, мол гўштининг шунча қисмидан\n62 фоизиигина ҳазм бўлади. Қуён ёғи тез эрийди ва ҳазм бўлиши қўй ва мол ёғига нисбатан енгилдир.\nТўғри парваришлаш — маҳсулдорлик гарови. Қуён тез етилиши, серпуштлиги, жадал ўсиши билан ажралиб туради. Битта қуёндан бир йилда 50-60 та бола олиш мумкин. Бу эса йилига ҳеч бўлмаганда 70-80 килограмм гўшт, 50 дона тери дегани. Қуёнлар 4-4,5 ойлигида гўштга тайёр бўлади. Тўғри рацион асосида боқилса, бу муддатда уларнинг тирик вазни ўртача 3-4 килограмм тош босади.\nНоябрдан февралга қадар бўлган вақт қуён сўйиладиган энг самарали мавсумдир. Негаки йилнинг айни совуқ кезларида қуёнлар мўйнаси қалин, пишиқ ва ялтироқ бўлади. Бу жониворлар физиологиясининг ўзига хос хусусиятлари ва шу вақтдаги ем таркибида юқори оқсилли емлар устувор бўлиши билан боғлиқдир. Ёш қуён сўйиладиган энг маҳсулдор давр, у 4,5 ойга тўладиган вақтга тўғри келади. Хонадонларда қуён боқиш унча катта харажат талаб қилмайди. Уларнинг тез етилувчанлиги, серпуштлиги, жадал ўсиши сарф этилган маблағнинг тез қопланиб кетишини таъминлайди. Бундан ташқари бир бош қуёндан 1 кг гача тивит олинади.\nҚуёнчилик билан шуғулланмоқчи бўлган тадбиркорларимиз қуёндан 50\nхил соф тоза экологик маҳсулот олиш билан бирга 30 га яқин озиқ-овқат\nмаҳсулотларини тайёрлаш имкониятига эга бўладилар. Қуёнлар ёппасига сўйилганда унинг қўшимча маҳсулоти, ошқозони йиғиб\nолиниб, ундан ошқозон шираси тайёрланади. Бу эса меъда-ичак касаллигига\nйўлиққан беморларга дори сифатида ишлатилади. Қуён суякларидан суяк уни\nтайёрланади, бу эса барча чорва моллари учун қўшимча витаминларга бой\nозуқа ҳисобланади. Бундан ташқари, қулоғи ҳамда панжаларидан олий навли\nелим тайёрланади. Қуёнларнинг қони ҳам фойдали бўлиб, бўрдоқига\nбоқилаётган ҳайвонларни рационига унинг қони озуқаси таркибига қўшиб\nҚуён момиғидан тайёрланган ашёлар даволовчи хусусиятга эга бўлиб, неврология, радикулит билан оғриган беморларга тавсия этилади. Қуён момиғи иссиқни сақлаш хусусиятига кўра, қўй жунидан 10 баробар устун туради.\nХалқ табобатида қуённинг ёғи ҳам кўпгина касалликларни даволашда, косметологияда гўзаллик воситаларининг гипоаллергик асосини яратишда, шунингдек, фармацевтика саноатида ҳам кенг қўлланилади.\nБу парҳезбоп емак меъдада осон ҳазм бўлиб, яхши ўзлаштирилади. Танада моддалар алмашинувини яхшилайди, айниқса, атеросклероз ривожланишининг олдини олади. У болалар, кексалар, ҳомиладор ва эмизикли аёллар, оғир хасталикни бошидан кечирган инсонлар, юқори жисмоний юклама билан ишловчилар ва спортчиларга жуда ҳам фойдали озуқа ҳисобланади. Уни диетологлар юрак-қон томир тизими хасталикларида, қандли диабет, гипертония, жигар, буйрак, ўт йўли ва айрим меъда-ичак тизими касалликларида тавсия этадилар. Ўсма касаллиги бор беморлар ва экологик жиҳатдан ноқулай ҳудудларда яшовчи инсонларга айниқса, бу гўшт жуда ҳам фойдалидир. Шунингдек, ушбу озуқа аллергияга мойил инсонлар учун ҳам тавсия этилади.\nБир сўз билан айтганда, бу сердаромад соҳа билан шуғуллансангиз, сарфлаган пулингизнинг ўрни тўлишини йиллаб кутмайсиз. Озгина даромад билан кенг кўламда фаолият юрита оласиз.\n“Фермер” журнали 2020 йил 9–сон


08:48 06 Июн 2020\nCC0 / strecosa\n13:52 20.02.2020 (Янгиланган 16:10 26.02.2020) Ҳавола олиш\nГерманиялик олимлар бақувват” нонушта фойдаси ҳақида сўзлаб беришди. Тадқиқотда 16 киши иштирок этди.\nТОШКЕНТ, 20 фев – Sputnik. Юқори калорияли таомлардан иборат бўлган нонушта семириш ва диабетга қарши курашишда ёрдам бериши мумкин, германиялик олимлар бундай хулосага келишди.\nТадқиқот натижалари Journal of Clinical Endocrinology & Metabolism нашрида чоп этилди.\nОлимлар 16 кўнгилли билан уч кунлик тажриба ўтказдилар, уларни икки гуруҳга бўлишди. Биринчи гуруҳдагиларга паст калорили нонушта беришган (кунлик норманинг 11 фоизи) ва юқори калорияли тушлик (69 фоиз), иккинчи гуруҳга эса аксинча. Кейин иштирокчилар бир-бири билан алмашди, шунда улар кунига бир хил миқдордаги овқатланишган. Тадқиқотчилар овқатланишдан кейин чиқарилган энергия миқдорини ҳисобладилар, қонда шакар миқдорини ўлчадилар ва кўнгиллилар очлик ва иштаҳани даражасини баҳолашди.\nМаълум бўлишича, яхши нонушта ва паст калорияли кечки овқатнинг комбинацияси эрталаб одам кечқурунга қараганда икки ярим баравар кўпроқ иссиқлик чиқаради. Шу билан бирга, қондаги глюкоза ва инсулин концентрацияси пасаяди.\nУшбу натижаларга асосланиб, тадқиқотчилар семириб кетиш ва диабетнинг олдини олиш учун гипокалориялик парҳезни тавсия қилдилар, бу эрталабки нонушта кечқурунга қараганда кўпроқ калория истеъмол қилади.


“Ҳасанбой ота” жомеъ масжиди\nҲасанбой ота” жомеъ масжиди 1993 – 1995 йиллар давомида ҳашар йўли билан барпо этилган. Масжид ҳудуди 0,245 г. бўлиб, 3 та хонақоҳ 6 устунли қилиб қурилган. Масжид 1200 нафар намозхонга мўлжалланган.\nМасжид ёнида 1898 йилда ташкил этилган “Ҳасанбой ота” қабристони мавжуд. Масжид 2007 йили маҳаллий усталар томонидан қайта таъмирланган. “Ҳасанбой ота” масжиди Зангиота туманидаги Қизғалдоқ қишлоғида жойлашган.


Latifa.uz — Бир аёл онасини 2 кунга онасини кўриб келиш учун кетибди. Кетаётиб эрини вафодорлиги синамоқчи бўлибди. Эртаси куни уйга хотини қайтиб келса эрини жаҳли чиқиб ўтирган эмиш. — Онаси, қошиқларни қаерга қўйгансан? Кеча топа олмай, овқатни қўлда едим, - деса, хотини ётоқхонага кириб эри ухлайдиган кўрпани тагини очиб: — Мана қошиқлар. Агар мен йўқлигимда ҳам уйда ухлаганингизда кўрган бўлар эдингиз, - дермиш.\nБир аёл онасини 2 кунга онасини кўриб келиш учун кетибди. Кетаётиб эрини вафодорлиги синамоқчи бўлибди.\nЭртаси куни уйга хотини қайтиб келса эрини жаҳли чиқиб ўтирган эмиш.\n— Онаси, қошиқларни қаерга қўйгансан? Кеча топа олмай, овқатни қўлда едим, - деса, хотини ётоқхонага кириб эри ухлайдиган кўрпани тагини очиб:\n— Мана қошиқлар. Агар мен йўқлигимда ҳам уйда ухлаганингизда кўрган бўлар эдингиз, - дермиш.\n#Аёллар #Эркаклар #Оила #Ўйнаш-жазман


Дўзах эсимга тушди\n08:07 / 05 март 985 pdf Ўқиш режими + -\nМусмиъ ибн Осим айтади: «Абдулазиз ибн Салмон, Килоб ибн Жарий, Салмон Аъражлар билан бир соҳилда тунадик. Бир пайт Килоб йиғлай бошлади. Уни йиғлаётганини кўриб, Абдулазиз ҳам йиғлади. Бундан таъсирланган Салмон ҳам уларга қўшилиб йиғлади. Мен ҳам уларга қўшилиб йиғлаб юбордим, лекин улар нега йиғлаётганини билмас эдим. Бироздан сўнг Абдулазиздан: «Эй Абу Муҳаммад, бу кеча нега йиғладингиз?» деб сўрадим. У: «Мен денгиз мавжига қарадим. Унинг тўлқинларини кўриб, дўзахдаги табақалар эсимга тушди. Шунинг учун йиғладим», деди. Килоб ва Салмондан сўрасам, улар ҳам шундай дейишди. Энг ёмон одам мен бўлсам керак, чунки мен уларнинг йиғлаётганига раҳмим келиб йиғлаган эдим».\nШоносир Шовкатов 07:51 / 06 март\nИймонимни улардака болишини хохлар эдим.\nШайх Aлижон қори Файзуллоҳ ўғлининг «Муаллим Соний» видео-ўқув қўлланма тақдимоти ўтказилди\n17:30 / 04 март 871\n11:07 / 05 март 1082\nЭнг қимматбаҳо маҳр соҳибаси\nМадиналик Милҳоннинг қизи Румайсо хоним оқила, доно, хушхулқ ва гўзал аёл эди. Уни фарзандининг исми билан кунялаб Умму Сулаймrdquo деб чақиришар эди. Расулуллоҳ давоми...\n4242 19:45 / 19.03.2019\n2907 20:04 / 12.12.2018\nТелевизор биздан нимани олиб қўймоқда?\nТелевизор тафаккури заиф, мутолаа ва мулоҳазадан маҳрум одам учун ихтиро қилинган афюндирrdquo, деган эди ўтган асрларда яшаб ўтган турк адиби Жамил Мерич.Ўринли давоми...\n2358 15:00 / 25.12.2018\nБернард Шоу: «Муҳаммад алайҳиссалом инсоният халоскори»\n1950 йилда вафот этган Бернард Шоу ўлимидан бир муддат аввал дунё бўйлаб саёҳатга чиқди. Бомбейдан ўтаётиб .Зе Лайт, газетаси унинг .Исломлашиш, таъбири билан нима давоми...\n3333 17:30 / 29.12.2018\n731 19:18 / 23 май\n37084 11:58 / 10.10.2018\n46445 11:56 / 10.10.2018\n4540 16:57 / 17.05.2019\n867 09:35 / 18 апрель


«иқтисодиёт» тегли мақолалар – Газета.uz\n«иқтисодиёт» тегли мақолалар\n16 май 2021, 10:12\nНима учун бозорда бир нечта рақобатчи тадбиркорлар бўлишига қарамай, нархлар ҳамон ўсишда давом этмоқда? Бу фақат табиий иқтисодий омиллар билан боғлиқми ёки бунинг сунъий сабаблари ҳам борми? Тошкент давлат юридик университети «Бизнес ҳуқуқи» кафедраси мудири Хусаин Раджапов муаммога аниқлик киритади.\n8 апрель 2021, 13:52\nМаҳаллийлаштириш ҳисобига 3 млрд долларлик маҳсулотлар импорти қопланади\nЎзбекистон маҳаллийлаштириш дастури ҳисобига йил охирига қадар 3 млрд долларлик маҳсулотлар импортини қоплашни режалаштирмоқда, дея хабар берди бош вазир ўринбосари Сардор Умурзоқов. Бунинг учун 2300 дан ортиқ лойиҳаларни амалга ошириш мўлжалланган.\n2 апрель 2021, 11:26\nЖаҳон банки: «Энг муҳим вазифа — ислоҳотларнинг инклюзивлиги ва шаффофлиги»\n2021 йилда Ўзбекистон ялпи ички маҳсулотининг ўсиши 4,8% гача тикланиши кутилмоқда. Камбағалликни қисқартириш учун аҳолининг расмий бандлиги, фуқароларнинг даромадлари ва иқтисодий имкониятларни ошириш лозим, дейилади Жаҳон банки ҳисоботида. Экспертлар 2021 йилда Ўзбекистоннинг давлат қарзи ЯИМнинг 42 фоизини ташкил этишини ҳам прогноз қилмоқда.\n23 октябр 2020, 09:56\n7 октябр 2020, 09:54\n3 сентябрь 2020, 18:34\nҲукумат инқироздан кейин иқтисодиётни тиклаш дастурини қабул қилди\nҲукумат 2020−2021 йиллар учун инқироздан кейинги даврда иқтисодиётни тиклаш бўйича икки босқичли дастур қабул қилди. Биринчи босқичда эътибор иқтисодиётнинг ўзини барқарорлаштиришга, иккинчи босқичда ― унинг ўсишини таъминлашга қаратилади.\n12 август 2020, 19:43\n8 июл 2020, 18:34\nИнқирозга қарши курашиш жамғармаси ҳисобига 7,44 трлн сўм келиб тушди, жамғарма харажатлари эса 3,306 трлн сўмга тенг бўлди. Ушбу маблағлар Тошкент ҳокимлиги бюджетини қўллаб-қувватлаш, Президент мактабларини қуриш, Қорақалпоғистон Республикаси, Самарқанд ва Сурхондарёда касалхоналар ҳамда карантин марказлари қуриш ва бошқа мақсадларда сарфланди.


Бағдоддаги навбатдаги қўпорувчилик ҳаракатлари оқибатида 30дан ортиқ фуқаро ҳалок бўлди.\n04 июл 2022, Тошкент вақти: 07:04\nБағдодда рўй берган портлашлардан бирида ҳарбий хизматга ариза топширгани келган фуқаролардан 23 нафари қурбон бўлди.\nАҚШ расмийлари Бағдодда Америка элчихонасида ишлаган ироқлик эр-хотиннинг жасади топилганини билдирди. Бу қотиллик учун масъулиятни “Ироқ ислом давлати” жангарилари ўз зиммасига олди.\nАйни пайтда Ироқ расмийлари Туз Хурмато шаҳридаги шанба кунги портлаш қурбонлари сони 130 кишини ташкил этганини маълум қилди.


Беларусь президенти Халқаро олимпия қўмитасининг унга Олимпиада тадбирларида вақтинчалик қатнашишини тақиқлагани юзасидан ўз муносабатини билдирди.\nАлександр Лукашенко Халқаро олимпия қўмитаси (ХОҚ) санкциялари ва унинг президенти Томас Бахнинг баёнотига муносабат билдирди. Беларусь раҳбари бу масала юзасидан судга мурожаат қилишни таклиф қилди.\n“Бах ва унинг тўдаси айбим нима эканлигини исботласин. Айбим, мамлакатимни ҳимоя қилаётганимми?! Нима учун мени жазолаш керак. 25 йилдан бери бу тадбирларда қатнашмайман, бундан кейин ҳам бусиз яшай оламан”, - деган у.\nЛукашенко санкциялар ундан ташқари бошқаларга нисбатан ҳам қўлланилганинидан ҳайрон бўлган.\n“Менку майли, бир амаллайман, лекин болаларга нега тегиняпсиз? Дунёда адолат йўқ. Агар одилона сиёсат олиб борсанг – ҳеч кимга керак бўлмайсан, душманга айланасан”, - дея фикр билдирган Беларусь раҳбари. Унинг сўзларидан Sputnik Беларусь иқтибос келтирган.


Оиламдаги икки ўғилдан ташқари, яна 17 нафар болажоннинг онасиман.\nПрезидентимизнинг мамлакатимиз мустақиллигининг йигирма тўрт йиллигига бағишланган тантанали маросимдаги нутқини тинглаб, кўнглим ана шундай фахр-ифтихор ҳиссига тўлди. Шунда “Кеча ким эдигу бугун ким бўлдик?” деган савол ўтди хаёлимдан ва обод, фаровон юртда яшаётганимизга шукроналар айтдим.\nЎтган йигирма тўрт йил ҳар биримизнинг тақдиримизда ёрқин из қолдирди. Ҳаётимиз, дунёқарашимиз ўзгарди. Дастурхонимиз тўкин, хонадонимиз файзли бўлди. Ўзлигимизни англаб етдик. Энг муҳими, фарзандларимиз зеҳну салоҳияти, истеъдод ва маҳорати туфайли мамлакатимиз довруғи жаҳонга ёйилмоқда. Бундай дейишимнинг боиси бор. Масканимизда ўсиб-улғайиб, спорт билан астойдил шуғулланган кўплаб тарбияланувчиларимиз халқаро мусобақаларда иштирок этишаяпти. Юртимиз шарафини муносиб ҳимоя қилишмоқда. Шуларни ўйласам, меҳнатимиз зое кетмаётганига суюнаман.\nЮртбошимизга минг раҳмат. Масканимизда болаларнинг ҳар томонлама соғлом бўлиб вояга етишлари учун барча қулайлик муҳайё этилган. Замонавий тураржой, турли тўгараклар, кутубхона, спорт майдони — йигит-қизлар ихтиёрида. Биз, тарбиячилар эса болалардан меҳримизни аямаяпмиз. Улар худди уй шароитидагидек муҳитда шод-хуррам вояга етишаяпти.\nҚарангки, киши болажон бўлса, ўғил-қизлардан меҳрини дариғ тутмаса, ҳурмат-эътибор топар экан. Буни шу пайтга қадар масканимизда ишловчи уч кишининг давлатимиз орден ва медалларига сазовор бўлганидан ҳам билиш мумкин. Қолаверса, бу жамиятимизда аёлларга кўрсатилаётган юксак эътибор ва ғамхўрлик ифодасидир. Биз бу эътибордан бениҳоя хурсандмиз. Унга ўз меҳнатимиз билан муносиб жавоб қайтарамиз.\nБухоро шаҳридаги 32-Меҳрибонлик уйи тарбиячиси,\nМазкур рукндаги бошқа мақолалар: « Рағбат ва масъулият\tИстиқлол саодати ва шукроналик »


Москвада Pussy Riot гуруҳининг икки аъзоси қўлга олинди\n22 май 2022, Тошкент вақти: 06:19\nPussy Riot гуруҳи томонидан илиб кетилган байроқлардан бири, Москва, 2020 йил 7 октябри.\nМосква полицияси ходимлари Pussy Riot иштирокчиси Вероника Никульшинани қўлга олишди. “ОВД-Инфо” маълумотига кўра, уни Мешчанск туман полиция бўлимига олиб кетишган.\n“Дождь” телеканали эса Pussy Riot’нинг яна бир фаоли Мария Алёхинанинг "Флакон" креатив кластери ёнида тутиб кетишганини хабар қилди. “Дождь” Телеграм-каналида фаолни икки нафар полициячи судраб кетаётгани акс этган видео ёйинланган. Pussy Riot иштирокчиси Пётр Верзилов Алёхинани “Дождь” телеканалига интервью бериш олдидан қўлга олишганини маълум қилган.\nPussy Riot гуруҳи 7 октябрда Россия президенти Владимир Путиннинг туғилган кунига атаб давлат гомофобиясига қарши акция уюштирганди. Фаоллар ФСБ (ФХХ), президент маъмурияти, Олий суд, “Басманний” ички ишлар бўлими ва Маданият вазирлиги биноларига камалак рангидаги байроқлар осиб кетишган.\nАкция иштирокчилари Чеченистонда гей, лесбиянка, трансгендерларнинг ўлдирилиши ва ўғирланиши юзасидан тергов ўтказиш, ЛГБТ ҳамжамиятига ёрдам берувчи фаоллар ва ташкилотларни таъқиб қилишни тўхтатиш, бир жинсли никоҳларни легаллаштириш ҳамда вояга етмаганлар орасида ноанъанавий жинсий муносабатлар пропагандасига оид амалдаги қонунни бекор қилишни талаб қилишган.\nАкция чоғида Озодликнинг рус хизмати топшириғини бажараётган мухбир Артем Радигин ФХХ биноси олдида қўлга олинган. Акциядан кейин Pussy Riot гуруҳининг икки иштирокчиси — Василий Андрианов ва Елизавета Дидерих ҳам ушланган.


Отаев Раҳимжон Отаули\nТаваллуд топган сана: 3 aprel 1949 йил\nОтаули (Рахимджан Ата́ев) 1949 йил 3 апрель куни, Қозоғистон, Чимкент вилояти, Туркистон тумани, Чўпон қишлоғида туғилган. — Ўзбекистон ёзувчиси, таржимон, публицист ва танқидчи, Ўзбекистон мустақилликка эришгандан буён ижод билан фаол шуғулланиб келмоқда.\nОтаев Раҳимжон кўп болали ўзбек оилада 1949 йил Эгамберди Отаев ва Манзура Абдужабборовалар оиласида дунёга келди. Ҳисобга кўра у 9 фарзанднинг учинчиси эди. Отаев 1973 йил Тошкент Давлат университети (ҳозирги Мирзо Улуғбек номидаги Ўзбекистон Миллий университети)ни тамомлади. Ўзбекискистон Республикаси Фанлар академияси Алишер Навоий номидаги Тил ва адабиёт институтида илмий ходим, Халқ таълими вазирлигида услубчи, Ўзбекистон давлат қўмита нашриётида адабий маслаҳатчи лавозимларида фаолият юритди.\n1983 йилдан бошлаб Ўзбекистон Ёзувчилар уюшмасида (аввал адабиётшунослик ва мунаққид бўйича адабий маслаҳатчи, сўнг — катта адабий маслаҳатчи лавозимларида ишлади). 1992 йилда Ижодий уюшманинг масъул котиби вазифасида фаолият юритди.\nРаҳимжон Отаев (Отаули) — қуйидаги асарлар муаллифи:\n1983 — Само тўла юлдуз — фалсафий эссе\n1991 — Сурнай мусиқаси — ҳикоя ва қиссалар тўплами\n1994 — Сирларнинг сири (Туркистон достони) — роман\n1999 — Элчи (Хўжа Насриддин Афанди боқий) — роман\n2000 — Улус (Фаробий дўсти) — роман\n2003 — Вақт ҳукми — роман\n2011 — От сиртмоғи — ҳикоялар тўплами\n2012 — Адабиёт санъати бўйича таълимот — мақолалар тўплами\n2012 — Ёзувчи сири — таржималар тўплами (рус, қозоқ ва қорақалпоқ тилларда)\n2013 — Илоҳий сўзлар — мақолалар тўплами.\nВа бир қанча қиссалар, ҳикоялар, эссе, адабий-танқидий ва публицистик мақолалари ўрин олган. Хусусан, Отаев таниқли эронлик ёзувчи Муҳаммад Али Жамолзода “Шўробод” (“Ёшлик” журнали, 1988 йил) қиссаларини рус тилидан ўзбек тилига таржима қилган. Мухтор Моҳоуиннинг “Ҳаёт қўшиғи”(Жаҳон адабиёти журнали, 1998 йил) ва Обиш Кекилбоевнинг “Байкаторлар”(Жаҳон адабиёти журнали, 1999 йил ) қиссаларини қозоқ тилидан ўзбек тилига таржима қилди. Қорақалоқ тилидан ёзувчи Тулепберген Каипбергеновнинг “Қорақалпоқнома” ессе-роман (1990,1997), “Бувамга хат” эссе (1993), “Чўл булбули” драмаси («Жаҳон адабиëти» журнали 2002 йил) таржима қилди.\nЁзувчининг 1984 йил “Шарқ юлдузи”да нашр этилган асари (“Энг сирли туйғу” номли публицистик мақоласи учун) мукофот тайинланди. 1995 йил Отаевга Ўзбекистон Ёзувчилар уюшмаси “Сирларнинг сири (Туркистон достони)” асари учун пул мукофоти тақдим этилди. 2000 йил у Ўзбекистон Республикаси “Шуҳрат” медали билан тақдирланди.


ЎзА - Муаммолар ечими ҳамда ҳудудларни ижтимоий-иқтисодий ривожлантириш бўйича “йўл харитаси” ишлаб чиқилмоқда\nМуаммолар ечими ҳамда ҳудудларни ижтимоий-иқтисодий ривожлантириш бўйича “йўл харитаси” ишлаб чиқилмоқда\n14.09.2017 14:55 Чоп этиш версияси\nПрезидентимизнинг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида"ги қарорига мувофиқ жойларда ташкил этилган комплекс ижтимоий-иқтисодий ривожлантириш бўйича секторлар фаолиятидан аҳоли мамнун.\nФарғона вилоятида ҳам ҳудудлар ҳоким, прокурор, ички ишлар ва солиқ идоралари раҳбарлари бошлигида тўрт секторга бўлиниб, улар томонидан кўплаб амалий ишлар қилинмоқда. Вилоят бўйича ҳар бир сектор раҳбари бошчилигида 80 ишчи гуруҳи тузилиб, унга давлат бошқаруви идоралари, коммунал хизмат кўрсатувчи ташкилотлар ва фуқароларни ўзини ўзи бошқариш органлари вакилларидан иборат 2 минг 240 нафар ходим жалб этилган.\nИжтимоий-иқтисодий ислоҳотлар янгича ёндашув асосида қайта кўриб чиқилиб, мавжуд камчиликларни бартараф этишга алоҳида эътибор қаратилмоқда. Туман ва шаҳарларда аниқланган, вилоят даражасида ҳал этиладиган муаммолар ечими ҳамда ҳудудларни ижтимоий-иқтисодий ривожлантириш бўйича “йўл харитаси” ишлаб чиқилаётир.\nСўх туманини ижтимоий-иқтисодий ривожлантириш дастури асосида ўтган даврда 49 лойиҳа амалга оширилди. Саноат йўналишида 11, хизмат кўрсатиш ва сервис соҳасида 25 лойиҳа ишга туширилиб, 300 дан ортиқ янги иш ўрни яратилди. Халқ билан мулоқот ва инсон манфаатлари йилида барча маҳаллаларда очиқ мулоқот ва сайёр қабуллар ташкил этилиб, муаммоларга ижобий ечим топилмоқда.\nТуман комплекс ижтимоий-иқтисодий ривожлантириш бўйича тўрт секторга бўлиниб, уларга туман ҳокими, прокурори, ички ишлар бўлими ва давлат солиқ инспекцияси бошлиқлари раҳбар этиб бириктирилган.\nТуман ҳокими Таваккал Раҳимов раҳбарлик қилаётган секторга "Соҳибкор", "Тул", "Қалъача", "Ғазнов", "Девайрон", "Ленбург" маҳалла фуқаролар йиғини киритилган. Ушбу ҳудудни ижтимоий-иқтисодий ривожлантириш, ҳар бир хонадонга кириб, фуқаролар билан мулоқот қилиш, муаммоларини ўрганиш, турмуш даражасини яхшилаш ва ижтимоий ҳимоя қилиш, манзилли дастурлар ижросини назорат қилиш бўйича тегишли ишчи гуруҳлари ташкил этилган. Ҳар куни туман ҳокими 25-30 оилага кириб, уларнинг яшаш тарзи ва муаммоларини ўрганмоқда. Маҳаллалардаги қатор муаммоларга амалий ечим топилмоқда.\n– Туман ҳокими раҳбарлигидаги секторнинг ишчи гуруҳи штаби агросаноат касб-ҳунар коллежи биносида жойлашган, – дейди "Соҳибкор" маҳалла фуқаролар йиғини раиси Эргашали Тўраев. – Ўтган вақтда тегишли давлат ташкилотлари томонидан унинг фаолиятини тўғри ташкил этиш, вазифалар аниқлигини таъминлашга қаратилган бир неча семинар-йиғилишлар ўтказилди. Тадбирларда маҳалламиз кесимида ечимини кутаётган муаммолар ва уларни бартараф этиш йўллари, аҳоли мурожаатлари ҳам атрофлича ўрганилди. Улар асосида эски "йўл харитаси" қайта тузилиб, вазифаларнинг ижро муддати ва масъуллар рўйхати шакллантирилмоқда. Айни пайтда ишчи гуруҳимиз билан харитани янада такомиллаштириш, унда белгиланган вазифалар ижросини таъминлаш юзасидан манзилли ишлар олиб борилмоқда.\nСекторда аҳолини ижтимоий ҳимоя қилиш, кам таъминланган, муҳтож фуқароларни моддий ва маънавий қўллаб-қувватлашга ҳам алоҳида эътибор қаратилмоқда. Жумладан, ўтган вақт мобайнида ишчи гуруҳи саъй-ҳаракати билан ҳомийлар жалб этилиб, Соҳибкор маҳалласида истиқомат қилувчи 10 кам таъминланган оилага пул ва дори воситалари кўринишидаги моддий ёрдам ажратилди. Уларнинг фарзандларига мактаб формалари туҳфа қилинди. Бундан ташқари, маҳалла фаоллари ва саховатпеша фуқаролар ҳамкорлигида маҳалладаги 15 кам таъминланган оила ҳамда 8 нафар ногирон фуқаро ҳолидан доимий хабар олиниб, зарур ёрдам кўрсатилмоқда.\nТуман прокурори Жаҳонгир Фозилов ўз ҳудудида ҳар куни тадбир ва учрашувлар ташкил этиб, “йўл харитаси”да белгиланган вазифалар ижросига алоҳида эътибор қаратмоқда. Сарибозорча маҳалласидаги Себзор кўчасига ичимлик суви тортилди. 400 метр ички йўлга шағал ётқизилди. Шу кунгача маҳаллаларда аниқланган 24 масала ижобий ҳал этилди. Ҳудудда ҳуқуқбузарликларнинг олдини олиш, ижтимоий вазият барқарорлигини мустаҳкамлаш чоралари кўрилди. Маҳалла фаоллари ва профилактика инспектори ҳамкорлигида аҳоли ўртасида кенг тушунтириш-тарғибот ишлари олиб борилмоқда. Ўрганишлар вақтида қилинган мурожаатларнинг асосий қисми, жумладан, ичимлик суви муаммоси, йўлларнинг таъмирталаблиги ва моддий ёрдам бериш масалалари ижобий ҳал этилаётир.\nТуман ички ишлар бўлими бошлиғи, подполковник Баҳром Раҳмонқулов ҳам ўзига бириктирилган Ҳушёр, Себзор, Қақир, Шарқобод, Қизилқиёқ маҳаллаларидаги дастурлар ижросини қатъий назоратга олган. Кейинги йилларда ушбу маҳаллаларда томорқачилик маданияти ривожланиб, аҳолининг даромади яхшиланмоқда. Хонадонларда бўш турган ерни учратмайсиз. Картошка, сабзи, пиёз, помидор, қўйингки, барча қишлоқ хўжалиги маҳсулотлари етиштириш йўлга қўйилган. Ўтган давр мобайнида ҳудудда чегарани бузиш ҳолати билан боғлиқ 3 жиноят қайд этилган. Айни кунларда сектор раҳбари томонидан бу каби салбий ҳолатларга йўл қўймаслик бўйича аниқ тадбирлар белгилаб олинган.\nЗангат қишлоғи ёшлари жорий ўқув йилини янги умумтаълим мактабида бошлади. Бу ерда 140 ўринли янги ўқув биноси қуриб фойдаланишга топширилди. Мазкур мактаб жойлашган ҳудудга туман давлат солиқ инспекцияси бошлиғи раҳбарлик қилмоқда.\n– Ҳаётбахш ислоҳотлар муваффақиятини таъминлашда секторлар фаолияти жуда яхши самара бермоқда, – дейди туман давлат солиқ инспекцияси бошлиғи Фарид Тўрабоев. – Аҳоли билан бўлаётган бевосита мулоқотларда айнан маълум бир ҳудудга хос тадбиркорликни ривожлантириш, солиқ имтиёзларини жорий этиш ёки амалдаги турли йиғим ва тўловларни ҳудуд имконияти, шароитидан келиб чиқиб ўзгартириш бўйича хулосалар жамланмоқда. Ҳеч бир мурожаат эътибордан четда қолмайди ва қонун доирасида ҳал этиш учун вилоят, республика миқёсидаги идораларга тақдим этилади.\nСекторлар раҳбарлари ўзларига бириктирилган ҳудудда яшаётгани, аҳоли билан ҳамнафас бўлиш, муштарак мақсадлар йўлида ҳамжиҳатликда иш юритиш эзгу ташаббусларни тўлиқ рўёбга чиқаришда муҳим аҳамият касб этмоқда. Бинобарин, “йўл харитаси” ижросини таъминлаш ҳудудларни ижтимоий-иқтисодий ривожлантиришга, пировардида эл-юрт тараққиёти ва фаровонлигига хизмат қилмоқда.\nМасъуджон Сулаймонов, Муқимжон Қодиров (сурат), ЎзА


Ўзбекистон раҳбариятида яна бир жиддий ўзгариш, Истанбул терактининг батафсил маълумоти ва бошқа хабарлар\n22:10 / 03.01.2017\nЯкунланиб бораётган 3 январь Ўзбекистон ва жаҳонда юз берган турли воқеа-ҳодисаларнинг энг саралари Kun.uz дайжестида.\nЎзбекистонда навбатдаги тарихий ўзгаришлар\nЯнги 2017 йилда Ўзбекистонда қатор қонунлар қабул қилиндики, улар мамлакатнинг ривожланаётганидан, демократик истиқбол сари одимлаётганидан дарак беради.\nЎзбекистон – Хитой ҳамкорлигининг янги шафақи\nСи Цзиньпин: Хитой ва Ўзбекистон – яқин дўстлар ва ишончли ҳамкорлардир\nХитой Халқ Республикаси Раиси Си Цзиньпин Ўзбекистон Президенти Шавкат Мирзиёевга мамлакатлар ўртасида дипломатик муносабатлар ўрнатилганининг 25 йиллиги муносабати билан мактуб йўллади.\nМирзиёев: Ўзбекистон Хитой билан ҳамкорликдан манфаатдор\n2017 йилнинг 2 январь куни Ўзбекистон ва Хитой ўртасида дипломатик муносабатлар ўрнатилганига 25 йил тўлди.\nЎзбекистондаги қатор янгиликлар\nТошкентда шаҳар ва шаҳар атрофидаги ер усти жамоат транспорти йўналишларини оптималлаштириш метрополитенга йўловчиларни жалб этиш мақсадида ўтказилмоқда.\n2017 йилнинг 1 январида транспорт воситалари учун бензин ва дизель ёқилғисига истеъмол солиғига ўзгартишлар киритилди.\nПенсия жамғармасига мажбурий ажратма ўзгарди\nЎзбекистон ҳукуматида яна бир жиддий ўзгариш рўй берди.\nНаҳотки Ўзбекистон бюджети болаларнинг темир-терсагига қараб қолган бўлса?!\nТаниқли блогер ва журналист Санжар Саид ўзи истиқомат қилаётган Жиззах вилояти мактабларида норасмий равишда "металлолом солиғи" жорий этилгани баён қилингани ҳақида ёзди.\nБағдоддаги теракт видеоси\nYouTube порталида куни кеча Ироқ пойтахтида юз берган теракт тасвирланган видео чоп этилди.\nИстанбулдаги теракт тафсилотлари\nИстанбул теракт сабабчисининг селфиси\nТуркия полицияси тунги клубдаги терактни содир этишда гумон қилинаётган эркакнинг селфисини намойиш қилди\nЖаҳон 13:00 17603\nТуркия полицияси Истанбул шаҳридаги тунги клубда рўй берган терактни содир этишда гумон қилинаётган шахс ўзини Таксим майдонида суратга олгани тасвирланган видеони намойиш қилди.


Қуруқ гап нимага кeрак? Борини бор дeб кўрсатайлик! (фото)\nҚуруқ гап нимага кeрак? Борини бор...\n14.05.2018 10:32 2 4214\nМуҳаммад ал-Хоразмий номидаги Тошкент ахборот технологиялари университетида «Инновацион ғоялар, технологиялар ва лойиҳалар» ярмаркаси ташкил этилди. Талаба ва магистрлар, ёш олимлар дастурий ва технологик, жами 100дан ортиқ ишланмаларини тақдим этишди. Булар шунчаки лойиҳа эмас — тайёр, қўллаш бошлаб юборилган ишланмалар.\n— Менинг лойиҳам — «Тиббий ташхис қўйишда автоматлаштирилган тизим» асосан болалар касаллигига ихтисослашган, — дейди лойиҳа муаллифи, ТАТУ IV босқич талабаси Феруза. Умаралиева. — Бу автоматлаштирилган тизим орқали қон таҳлиллари ва анализ натижаларисиз ҳам маҳаллий кенг тарқалган касалликларни аниқлаш мумкин. Ҳозирча комппьютерларда ишлайди. Агар лойиҳамиз фойдали деб топилса мобил иловасини ҳам ишлаб чиқамиз.\nФеруза Умаралиева, «Тиббий ташхис қўйишда автоматлаштирилган тизим» лойиҳаси.\nЯрмаркада фойдаланишга тайёр, барча техник жиҳатлари ишлаб чиқилган «Ақлли иссиқхона» лойиҳаси ҳам эътиборимизни тортди. «Ақлли иссиқхона»да ҳаво ҳарорати, ер ва ҳаво намлиги, сув даражаси мунтазам ўлчаб борилади. «Ақлли иссиқхона»нинг андроид телефонлар учун иловаси ҳам бор. Иловада юқорида саналган барча кўрсаткичлар акс этиб туради. Энг муҳими, у реал вақт давомийлигида бу жараёнларни масофадан бошқариш имконини беради.\n— Лойиҳани такомиллаштириб камера ва турникетлар ўрнатишни режалаштирганмиз, — дейди «Ақлли иссиқхона» муаллифи, IV босқич талабаси Зоирхўжа Ўлмасхўжаев.\nЗоирхўжа Ўлмасхўжаев, «Ақлли иссиқхона» лойиҳаси.\n«Ақлли иссиқхона» мобил илова орқали бошқарилади.\nТАТУ махсус факультети талабаси Алишер Ибрагимовнинг «Универсал кузатув мосламаси» ишланмаси тунги кўриш мосламаси, сувда кузатиш мосламаси каби ускунлар билан ишлайди. Ташқи таъсирларга, айниқса, зарбага чидамли эканлиги билан ажралиб туради.\nАлишер Ибрагимов, «Универсал кузатув мосламаси» лойиҳаси.\n«Атроф-муҳит экологик мониторинги» ишланмаси сув-ҳаво, тупроқ шароитларини реал вақт режимида ўлчаб боришда қўл келади. Ҳар бир вазифа учун турли кўрсаткичлар (датчиклар) ўрнатилган. Улар ҳаво ҳароратини, тупроқнинг намлигини, шунингдек, ер ости сувининг кўтарилиши ва пасайишини, ернинг шўрланиш даражасини аниқлайди. Ушбу кўрсаткичларни онлайнда махсус ускуна ва дастур маълумотлар базасига етказиб туради.\n— Бу дастур ва ускуналар қишлоқ хўжалигимиз учун фойда келтиришига, бир қанча муаммоларни ечишига ишонаман, — дейди лойиҳа муаллифларидан бири Темур Қўчқоров.\nТемур Қўчқоров, Атроф-муҳит экологик мониторинги» лойиҳаси.\n— «Ichat.uz» дастури ҳамма ижтимоий тармоқлар сингари ишлайди, — дейди ТАТУ III босқич талабаси Жасурбек Баҳодиров. — Асосий фарқи — базаси ва сервери Ўзбекистонда жойлашган. Бу унинг ахборот хавфсизлиги ва ишончлилигини таъминлайди. Буни бемалол ёшларимизга тавсия қилиш мумкин.\nЖасурбек Баҳодиров, «Ichat.uz» сайти лойиҳаси.\n«Ichat.uz» сайтининг фойдаланувчи интерфейси.\nТАТУ илмий ишлар ва инновациялар бўйича проректори Ботир Усмонов.\n— Бу йил талабаларимиз ҳар йилгига нисбатан ҳам кенг кўламлироқ ва аниқ бир муаммони ечишга қаратилган дастурий ишланмаларини яратишди, — дейди ТАТУ илмий ишлар ва инновациялар бўйича проректори Ботир Усмонов. — Масалан, «Веб-ресурсларни DDoS-ҳужумлардан ҳимоя қилувчи дастур», «My School» дастури, «Интернет ТВ», «Ақлли катакча», «Smart Credit», «goTrip.uz» каби амалда ишлаб турган бир қанча дастурларни санаб ўтишим мумкин. Ярмаркада тақдим этилган дастурлар ва ишланмалар ҳам деярли фойдаланишга тайёр. Бу дастурларнинг каталогини ишлаб чиқдик, каталогни корхона-ташкилотларга тақдим этамиз. Ўзларига маъқул дастурни танлаб олиб биз билан ҳамкорлик қилишлари мумкин. Ярмаркани ўтказишдан мақсадимиз ҳам шу — қуруқ гап нимага керак? Борини бор деб кўрсатамиз.\nҒуломжон Назаров, ТАТУ талабаси\nТАТУ талабалар дастурий ишланмалар


Асқад Мухтор. Жинни (ҳикоя) | www.ziyouz.uz\nБош саҳифа Ўзбек насри онлайн антологиясиАсқад Мухтор (1920-1997)Асқад Мухтор. Жинни (ҳикоя)\nСаидумарни олти-етти йилдан бери кўрганим йўқ эди. Кабобхонада бир ярим соатча ўтириб, мириқиб гаплашдик. Мактабдошлардан бири қизини узатнбди, бирининг ўғли аскардан қайтибди, фалончи бобо, жойи жаннатдан бўлгур, ўтган йили кузда том босиб қазо қилибди, фалончи келинойи бўлса икки боласининг устига… Ишқилиб, бир дунё хабар, нақ бориб келгандай бўлдим қишлоққа. Яхши-ёмон танишлар қатори, Ҳалим домлани сўраб қолдим.\n– … Домла чатоқ…— деди Саидумар кабоб чакнаб туриб.\n– Ҳа, нима, касалми?\n– Ундан баттар.\n– Йўғ-э, нима… қамоқдами?\n– Йўқ… кошкийди.\n– Тирикми, ишқилиб домла, гапирсанг-чи, мужмал қилмай!— деди тоқатсизланиб.\n– Кирди-чиқди бўлиб қолган домла,— деди Саидумар, кўрсаткич бармоғини чаккасига бигиз қилиб.\n— Қўйсанг-чи… жинними?\nМен жиддий қабул қилмадим бу гапни, ишонмадим очиғи. Бунга ишониш қийин, ниҳоятда эсли, соғлом, эқтиёткор одам эди. Ҳайтовур… қариганда нималар бўлмайди.\n– Нимадан иборат… жиннилиги? Нималар қилади?\n– Нима қиларди… ғирт, шўринг қурғур.\n– Иўқ, менга қара, аниқроқ гапир, балки тушунмагандирсанлар уни… Ахир, улар…—«улар» дедиму, дом-лагН хиёнат қилаётгандек ўзимдан ғазабланиб, анчагача асабийлашиб жим ўтирдим. Руҳий касаллар ҳақида ўқиганларим ёдимга тушди:— ҳар хил бўлишади: бири Наполеонман, деб даъво қилади, бири…\n– Ҳа, ҳа, бунинг ҳам даъвоси зўр — ёзувчиман, дейди. Ёзгани-ёзган.\n– Нимани ёзади?\n– Ҳар балони, жиннининг гапи-да, нима бўларди, қалин-қалин дафтарларни тўлғизиб ташлаган.\n– Ўзинг ўқиб кўрдингми?\n– Масалан, қарға ҳақида… велосипед ҳақида…\n– Нима дебди… қарға ҳақида?\n– Қарға… тумшуғи фалон сантиметр. Кузда жанубдан учиб келади, Қаноти… э, қўйинг-чи, ҳамма билади-ган шундай гапларни дафтар-дафтар қилиб… жинни-нинг иши-да.\n– Эгари уч бурчак, иккита ғилдираги бўлади. Резинкадан. Резинка эса… ҳай, жинни бўлса ҳам биладивей: Масалан, сен резинканинг нимадан бўлишини биласанми? Йўқ, у билади. Ғафур Ғулом ҳазиллашарди: фалончи ширингина жинни бўпти, деб. Бу ҳам эслигина жинни бўлган.— Саидумар лабларини артиб, селкиллаб кулди.— Кўринишдан бинойидай, қилган ишлари бўлса… Ахир, ўрик ҳақида бутун бир дафтар-а! Ўзимизнинг оддий ўрик ҳақида. Довчалигида болалар талашиб ейдн эмиш. Июн бошида пишади, ичида данаги бор, чақнб мағзини ейилади, мағзида ёғ бор. Қуритиб, туршак қилиш. Ҳоказо. Ким билмайди буни! Кимга керак, айтинг! Балки, чукчалар, эскимослар учундир!— яна тебраниб кулди Саидумар.— Қисқаси… домла бечора чатоқ.\nТурдик. Саидумарнинг домламиз аҳволига бепарволиги менга ёқмади. Шунақа ҳам бўладими! «Ишқилиб» «қисқаси»… Масхараомуз гаплар. Шундай фожеа- ҳақида-я!\nҲалим домланинг ҳовлисида деярли ҳеч нарса ўзгармабди. Чойхонадай кенг айвон. Уй орқаси молқўра, сувсизликдан қуриб ётган ўрикзор. Биз болалигимизда домлага қарашиб, томга ғўзапоя ғарамлар, чипта қопга тезак қоплаб, ўчоқ бошидаги бостирмага ғамлаб қўяр эдик. Шунча йил ўтишига қарамай, ҳали ҳам ҳаммаси ўша-ўша. Ҳалим домла бўлса сира қаримабди, ажабо, саксондан ошган одам… юзлари қип-қизил, ўзи жонсарак, серҳаракат… Тавба дейишим керак, калламга бир фикр келди: телбанинг мияси ишламайди-да, нимага ҳам қарисин: демак, Саидумарнинг гапида жон…\nДомла мени жуда ҳурсандчилик билан кутиб олди, қаёққа ўтқазишни билмайди: «ёзувчи ўғлим… ёзувчи иним!..» Назаримда, шошиб ҳам қолди. Мен ўз ўйимдан хижолатману, лекин домлани ҳамон зимдан кузатаман…\n– Домла, сиз ҳам… ёзар эмишсиз, деб эшитднм.\n– Ҳа, бизнинг ёзишлар энди…— деб камтарона жилмайди,— бизнинг ёзишлар бошқача. Кўп ёзаман, аммо-лекпн. Ана…\nДомла китоб жавони қатидаги токчани кўрсатди. У ерда ўнлаб қалин дафтарлар тахлағлиқ эди. Саидумарнинг гапи ёдимга тушди: «Ёзгани-ёзган. Қалин-қалин дафтарларни тўлғазиб ташлаган… Ақллигина жннни….»\n– Бир кўрсам майлими?— дедим чойдан кейин ўрнимдан туриб.\n– Сен албатта кўришинг керак,— деди домла, назаримда, қувониб кетди. «Ёзганларини ҳеч ким сўраб ўқимаса керак-да», деб ўйладим ичимда.\n– Буларнинг ҳаммаси… битта асар бўладими?\n– Битта китоб… бўлиши керак. «Эзгу китоб».\n– «Эзгу китоб?» Номи шунақами?\n– Ҳа, ҳозирча, тахминан. Аммо, билиб қўй, бу адабий асар эмас. Асло! Бадиийликка даъво қиладиган жинни эмасман.\nБаданим жимирлаб кетди: наҳотки, ўзи ҳам тушунса? «Эзгу китоб» эмиш… Эзгу китоблар ёзилиб бўлган, улар асрлардан буён яшаб келаяпти. Буни тушунмайдиган одам…\nДастлаб биринчи дафтардаги сарлавҳаларга кўзим тушди: «Зиғир», «Паровоз», «Даллол», «Чумчуқ», «Безак», «Носвой»… И-е, бири тоғдан, бири боғдан-ку? Домлага қараб қўйдим. Қарашимда қандайдир шубҳани пайқади, шекилли, зўр бериб тушунтира бошлади:\n– Бу мавзулар кейин соҳасига қараб, алфавити билан тартибга солинади: табиат, техника, ижтимоиёт, сиёсат, ашёлар, жисмлар, мавҳум тушунчалар…\n– Луғатми? Луғатлар, қомуслар бор-ку? Домла ўйчан жилмайди.\n– Сен ҳам мени барча луғату қомусларни қайта ёзиб чиқишга аҳд қилган жинни экан, деб ўйлаётган бўлмагин тағин, ёзувчи иним… Бу китобда нарсаларнинг, ашёларнинг, ҳайвонларнинг оддий ва батафсил таърифлари бўлади.\nКўриб турибман… Мана, арава. Мана, қурбақа… унга ярим дафтар таъриф. Ҳақиқатан ҳам оддий…\n– Ҳатто жўн.\n– Ҳа… Ҳам кенг таъриф. Кечирасиз, сизни жинни деб ўйлаш хаёлимга ҳам келгани йўқ. Бу — узоқ авлодлар учун бўлса керак, ҳойнаҳой?\n– Узоқ, жуда узоқ авлодлар учун,— деди домла тетикланиб.— Узр, мен сени баъзиларга ўхшатмоқчи эмас эдим, қайтага мени тушунишингга аминман. Биласан, дунёда ҳеч нарса абадий змас. Фақат сўз, ёзув узоқ яшайди… Сўз, ёзув бўлмаганда биз; масалан, қадим дунё қиёфаси ҳақида тасаввурга ҳам эга бўлмасдик.\n– Қадим юнон эпослари…\n– Лекин, домла… Мана, чунончи, эшак… Унга ярим дафтар бағишлабсиз…\n– Буни… Хрушчев даврида, ёдингдами, бу жониворларга қирон келиб… ҳамма қўрасидан даштга, саҳрога ҳайдавориб, жуда хор қилишганди. Ўша кунлари ёзганман. Биласанми, иним, ер юзида мамонтлар яшаган вақтда бир сенга ўхшаган азамат қаламкаш ҳафсала қилиб, уларнинг таърифини қоғозга туширганда эди…\n– У замонлар қоғоз, ёзув бўлмаган-да.\n– Ҳозир эса бор! Мамонт таърифи ёзилмагани учун ҳозир олимлар унинг бнр суяги топилса катта китоб ёзишаяпти. Ўз тахминлари учун фан доктори унвоннни олишаяпти. Иложи бор экан, дунёда авлодлар учун ҳар нарсанинг таърифи қолиши керак, деб ўйлайман. Мана ҳозирги ёшларнинг ҳаммаси ҳам Қўқон араванинг қандай бўлганлигини билавермайди. Минг йил ўтиб, ҳозирги «Жигули»нинг қандайлигини ким биларкан, айтоласанми?\n– Ҳа, минг йилда кўп нарса ўзгаради, кўп нарса изсиз йўқолиб кўп янгиликлар…\n– Минг йилни айтасан, ёзувчи иним. Мана «Қорақалпоқ қиссаси» деган китобинг бор-а?\n– Ўшани ёзганингга неча йил бўлди?\n– 25-30 йил бўлгандир.\n– Ана! Унда сен Мўйноқ кўчаларида туриб денгиз, тўлқинлари, чағалай галалари, теплоход гудоклари ҳақида гапирасан. Қўнғиротдан бошланган қамишзорлар, туташ кўллар, жинғил чакалаклари, тўқайлардан ўтадиган кеча йўллари ҳақида ёзасан. Шу кунда Қўнғирот, Мўйноқ болалари юз километр нарида денгиз, ҳатто денгиз ҳам эмас, шўр ботқоқлар борлигини эшитибгина биладилар! Қиссангни ўқиб ҳайрон бўладилар. Баъзан арзимаган бир нарсанинг таърифи бутун бир тарихий-маданий қатламни қайта очиш учун калит бўлиши мумкин. Магнит лентаси, микротека, компютер даври ке-лаяпти. Бола «перо» нима деб сўрайди. Ғоз пати билан доҳиёна китоблар битилган замонлар унинг учун эртак.\n– Сизнинг режангизга кўра… бутун борлиқни таърифлаб, чиқиш керак… бу, кечираснз, эртакдан баттар, утопия-ку, домла?\n– Буни жиннилик деб баҳоламаганингга ҳурсандман. Утопия эса, то амалга ошмагунчагина утопия бўлади.\n– Буни биздан кейин ҳам кимлардир давом эттирар, демоқчисиз?\n– Худди шундай. Энг муҳими — бошлаш. Кейин бориб…. балки шу билан махсус шуғулланадиган уюшма, эҳтимол, бутун бир академия пайдо бўлар…\n– Домла… Назаримда, бу ишнинг бир қисми бажарилган ҳам, барча тиллардаги сўзликлар, қомуслар… уларни бир жойга тўплаш… ё «Эзгу китоб»га қўшиш, жамлаш…\n– Лекин, домла…— ахир тиллар ҳам бориб-бориб ўзгаради, йўқолиб кетади. «Ўлик тиллар» деган тушунча бор.\n– Гап шунда-да…— Ҳалим домла ўйга толди. Умидсиз, асабий… назаримда, сал… жиннироқ ҳам бўлиб кўринди.— Гап шунда-да… Одамнинг ўзи йўқолиб кетмасдан бурун қилиш керак буни…\n← Аввалги Аввалги Асқад Мухтор. Кўк тош (ҳикоя)\nКейинги → Кейинги: Асқад Мухтор. Инсонга қуллуқ қиладурмен (ҳикоя)


Сочга эрта оқ тушишининг сабаблари ва ечими - Zamin.uz\nАввалига 40 ёшдан ўтган аёллар сочи оқарган бўлса бугунга келиб 20 яшар қиз сочига оқ оралаганининг гувоҳи бўлиши мумкин. John Frieda бренди колористлари томонидан ўтказилган тадқиқот натижасига кўра, ҳали 30 га кирмаган 32 фоиз британиялик аёлнинг сочига эрта оқ тушгани аниқланган. Marie Claire аёллар журнали сочга эрта оқ тушиши сабаблари билан бўлишади.\nСоч оқаришининг сабаби нимада?\nСочнинг табиий ранги ҳужайралар ишлаб чиқарадиган пигмент, яъни соч илдизидаги меланинга боғлиқ бўлади. Ҳужайраларнинг фаолияти сусайганидан кейин эса соч ранги интенсивлиги йўқолади. Шифокорларнинг таъкидлашига қараганда, сочга оқ тушиши аниқ бир ёш билан эмас, ген ва стрессни бошдан кечириш, шунингдек, ирқий омилларга боғлиқ бўлади. Тиббий кузатишларда аниқланишича, энг эрта, кавказ халқларида — 30 ёшда сочга оқ оралайди. Осиёликларда 40 га яқин, афроамерикаликларда 40 дан кейин соч оқаради. Славян халқлари эса индивудаллиги билан фарқ қилади.\nСочга оқ тушишининг бошқа сабаби — касалланган сочлар\nБаъзан сочларнинг оқариши нафақат организмга балки сочлар «ўзини қандай ҳис қилиши» билан ҳам боғлиқ бўлиши мумкин. Экологиянинг ёмонлашиши, турли соч турмаклари, соч толаси ва бош териси учун парваришнинг йўқлиги бунда асосий сабаблардан бири бўлиши мумкин.\nШунингдек, қуйидагилар ҳам таъсир қилади:\n- парвариш ва кундалик воситаларнинг тўғри танланмаслиги;\n- бош терисини совун, шампунь ёки бошқа воситалардан кейин етарли даражада яхшилаб тозаланмаслиги;\n- сочни бўяш, турли «заколка»лар билан сочни йиғиш, тараш орқали соч толаларига зарар етказиш мумкин. Бунинг оқибатида эса соч ўсиши ва аҳволига жавоб берадиган фолликулалар зарарланиб ўз функциясини бажармай қўйиши мумкин.\nЭрта оқ тушишининг олдини олиш учун нималарга риоя этиш керак бўлади?\nЧекадиган одамларнинг сочига чекмайдиганларга нисбатан тўрт марта тез оқ тушиши тадқиқотларда аниқланган.\nB 12 витаминини қабул қилиш керак\nОрганизмда ушбу витаминнинг етишмаслиги, соч ҳужайраларида меланин ишлаб чиқарилиш жараёнига таъсир қилиши, шунингдек, тўхтатиши аллақачон аниқланган.\nНиқоб ва соч учун мўлжалланган зардоблардан фойдаланиш мумкин. Ҳафтасига камида 1 марта озиқлантирувчи ниқоб, 2-3 марта намлантирадиган зардоб суртиш яхши самара беради.\nСочни ҳоли қўйиш\nҚисадиган, соч тўкилишига сабаб бўладиган «заколка» ва бошқа аксессуарлар билан сочингизга зарар етказишингиз мумкин. Ушбу деталлар бош териси зарарланиши бу эса ўз навбатида эрта соч оқаришига олиб келиши мумкин. “Замин” янгиликларини “Facebook”да кузатиб боринг\n9-08-2020, 14:30, Ҳаёт тарзи


Форум » Аёллар учун » Саломатлик сирлари » Bo'qoq kassalligi (zop)\nBo'qoq kassalligi (zop)\nMohigul77 Дата: Сешанба, 09.03.2010, 19:49 | Сообщение # 1\nБЎҚОҚ КАСАЛЛИГИ: КЕЧА ВА БУГУН\nБўқоқ касаллиги қалқонсимон безнинг катталашиб кетиши билан белгиланади. Қалқонсимон без қандай аҳамиятга эга? У инсон танасидаги барча аъзо ва тўқималарнинг ривожланишига ва меъёрий фаолиятига катта таъсир кўрсатади ва муҳим гормонлар ишлаб чиқаради...\nҚалқонсимон без ички эндокрин аъзолардан бирмунча катта вазнга эга бўлиб, кекирдакнинг олд томонида, ҳиқилдоқдан пастда жойлашган. У ҳаётий фаолиятимизда муҳим аҳамият касб этади.\nҚалқонсимон без касалликлари қадим даврлардан бери маълум. Машҳур табиб ва олим Абу Али ибн Сино бебаҳо тиббий китобларида ушбу без тўғрисида фикр юритган ва беморларни даволаган. Ибн Синогача келтирилган манбаларда эса Хитой табиблари бу касалликни бартараф этишда ҳайвон безини қуритиб, дори сифатида қўллашгани қайд этилган.\nЎрта Осиёда бўқоқ касаллиги борлиги тўғрисида маълумот берган инсон — машҳур саёҳатчи Марко Поло. У XIII асрда Ўзбекистон ва Қозоғистон ҳудудларидаги кўплаб одамларда мазкур хасталик борлигини аниқлаган эди. Бундай беморларнинг бўйни йўғон ва иссиқ эканини ўз таассуротларида битган. Ўша даврларда Фарғона водийси бўқоқ касаллиги маркази бўлиб, мазкур хасталик аҳоли ўртасида кенг тарқалган эди. Бу борадаги илк чоп этилган маълумот ҳарбий шифокор К.Шалигинга тегишли (1878 й). У шахсий текширувлари асосида Қўқон аҳолисининг 50 фоизи бўқоқ хасталигига чалинганини аниқлаган. Бундай касалликларнинг аксарияти катта ҳажмдаги бўқоқ эди.\nЙод моддаси организм учун ниҳоятда зарур бўлиб, қалқонсимон безнинг меъёрий фаолияти учун керакли кимёвий унсур ҳисобланади. Ўзбекистон Соғлиқни сақлаш вазирлигига қарашли эндокринология институти ходимлари маълумотига қараганда, ҳар бир одамнинг йодга бўлган эҳтиёжи бир кунда 40-80 мкг.га тўғри келади.\nҲозирги кунда аҳоли орасида йодланган ош тузидан фойдаланишни татбиқ этиш катта аҳамиятга эга. Бу борада 2007 йилда қабул қилинган қонун муҳим ҳужжат бўлди. Мазкур қонунни тегишли идораларга таништириш, фикр-мулоҳазаларни умумлаштириш жараёнида каминанинг ҳам хизмати бор.\n1893 йилда рус шифокори В.Сукачев Самарқанд шаҳрига яқин Даҳбет қишлоғи аҳолисининг ҳаммасида бўқоқ хасталиги борлигини аниқлади. Бухоро амирлигида эндемик бўқоқ кенг тарқалганини маълум қилган олим эса И.Греков бўлиб, у бу ҳақда "Бухоро ва унинг санитар ҳолати" мақоласида ёзган эди. 1904 йилда Қўқон шаҳрида бўқоқ касаллиги ялпи тарқалгани ҳам ёритилган. В.Дедов ўз мақоласида Фарғона вилоятидаги Қўқон шаҳрида 82 минг одам истиқомат қилиши, шундан 60 минг кишида бўқоқ касаллиги борлигини айтиб ўтади.\nТўла-тўкис йодланган ва кафолатланган ош тузи бўқоқ касаллигининг олдини олади. Болалар поликлиникаларида мактаб ўқувчиларига, ўсмирларга антиструмин дори воситасини ҳафтада 1 марта берилиши керак. Ҳар хил йод эритмасию йодни очиб қўйиб даволаниш бефойда. Йодни сут билан томчилаб қабул қилиш ҳам мумкин эмас. Бу баъзиларда аллергик касалликларни келтириб чиқаради. Ошқозонга ҳам зарари бор.\nЎзбилармон табиблару мутахассис бўлмаган кишилар хурмо, ёнғоқ ейишни тавсия қилишади. Афсуски, бунинг ҳам иложи йўқ. Бир кунда 3,5 кг. хурмо ва 2,5 кг. ёнғоқ истеъмол қилиб бўладими? Бунинг инсон физиологик ҳолатига тўғри келмаслиги аён. Икки-уч кундан сўнг истаган киши хурмо ёки ёнғоқдан қочадиган бўлади. Қолаверса, хурмо ва ёнғоқда йод миқдори жуда кам. Чунки республикамиз тупроғи, сувида йод унсури етарли эмас. Шунинг учун ҳам фойдали ва дунё тан олган препаратлар билан даволаниш керак.\nТоҳир ИБРАГИМОВ, терапевт-эндокринолог,


Боливияда соғлиқни сақлаш вазирлиги ходимлари бўлган самолёт қулади - zarnews.uz\nБоливияда соғлиқни сақлаш вазирлиги ходимлари бўлган самолёт қулади\nБоливия шимоли-ғарбида кичик самолёт қулаши оқибатида олти киши, жумладан, соғлиқни сақлаш ходимлари ҳалок бўлди.\n"Биз Пандодаги олти кишининг ҳаётига зомин бўлган самолёт ҳалокатидан изтиробдамиз. Тегишли идораларга авария сабабларини аниқлаш топширилди", деди президент Луис Арcе Twitterда қурбонлар оилаларига ҳамдардлик билдириб.\nСоғлиқни сақлаш вазирлиги маълумотларига кўра, самолёт бортида бўлим ва унга бўйсунувчи Миллий соғлиқни сақлаш лабораторияси институтининг тўрт нафар мутахассиси бўлган. Улар данг безгаги ва чикунгунья вирусига қарши курашиш бўйича тадқиқот ўтказаётган эди.\nЭрон қирувчи самолёти ҳалокати: учувчи ўз жонини қурбон қилди\nСамарқанд шаҳрида "KIA" русумли машина йўл четида турган "Nexia-3" ва "Cobalt" автомобилларини шикастлади


Ғамхўрликка муносиб жавоб берилса… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nҒамхўрликка муносиб жавоб берилса…\nЧоп этилган 15 Июл 2016\tКӯришлар: 875\nМиллатимиз пешвоси, Президентимиз Эмомали Раҳмоннинг Паёмларини ўқиб-эшитганимдан сўнг, орадан ойлар ўтаётган бўлса-да, мамлакатимиз сарварининг юртимиз келажаги муаллимлар, илм-таълим соҳасига кўп жиҳатдан боғлиқ эканлигини алоҳида таъкидлаганликлари хаёлимдан кетмаётир. Муҳтарам Президентимиз фақат саводли миллатгина маърифатли, билимли авлодни, замонавий муносиб кадрларни тарбиялашга қодирлигини, ёшларнинг олға қадам босишлари, ривожланган жамиятда муносиб ўрин топишларига хизмат қилишини эслатмоқ жоиз, деб айтдилар.\nМаориф ходимлари, ўқитувчиларга берилган бу катта ишонч ҳақида ўйлар эканман, уни оқлаш йўлида ёш авлод тарбиячилари бор билим, маҳорат, куч-қувватларини сарфлашлари зарурлигини ҳис этдим. Ёш авлод, мамлакатимиз келажагини ўйламаган, ўқувчиларга замонавий билимлар асосида таълим берибгина қолмасдан, уларни тўғри касб-ҳунар танлашга йўллаш, меҳнатсевар, ватанпарвар, ахлоқ-одобли қилиб тарбиялаш учун қатъий интилмоғи зарурлигини англамаган муаллимга аслида мактабда ўрин бормикан, деб ўйлаб қолдим.\nБолаларнинг таълим-тарбияси учун эса, албатта, ота-оналар билан ҳамкорликни кучайтириш зарур. Оила ва мактаб биргаликда ёш авлодни тўғри тарбиялаш, таълим бериш учун ҳамкорлик қилгандагина, кўзланган мақсадга эришиш мумкинлигини ўзимнинг кўп йиллик ўқитувчилик тажрибамда кўрганман.\nДавлатимиз эса, ўқитувчиларга қулай иш шароити яратиб бериш, мактабни замонавий таълим воситалари билан таъминлаш учун тинмай ғамхўрлик қилиб келмоқда. Мана, Паёмдан маълум бўлишича, 2016 йилда таълим соҳасини ривожлантириш учун 3 миллиард 150 миллион сомоний маблағ ажратиш кўзда тутилибди. Бу 2015 йилдагига қараганда, 10 фоиз, ўн йил бурунгига қиёслаганда эса, 13 баравар кўп экан! Ўн уч баравар!\nТожикистонда компютерлаштиришга оид 2010-2015 йилларга мўлжалланган лойиҳа келтирган самара-чи! Бу борадаги режа 106 фоиз бажарилибди.\nҲозирда замонавий таълим олишни компютерсиз тасаввур қилиб бўлмайди. Компютерни яхши ўзлаштирган ўғил-қизларимиз учун замонавий илм эшиклари тез очилади.\nЛекин айни бир пайтда ўқитувчилар ўқувчиларни компютер ва интернетдан тўғри мақсадларда фойдаланишга ўргатиб боришлари шарт. Муаллим ҳам, ота-она ҳам болаларнинг компютер билан ишлашларини, айниқса, интернетга қайси мақсадда кираётганликларини назорат қилиб боришлари талаб қилинади. Чунки интернетда боланинг дунёқарашини кенгайтирувчи, унинг илмини мустаҳкамловчи, тўғри йўлга бошловчи маълумотлар билан бирга, ҳали оқ-қорани тузук танимаган ўғил-қизлар миясини заҳарловчи ва фаҳш нарсалар ҳам йўқ эмас.\nМен ишлаган мактаб ўқитувчилари болаларнинг қўл телефонидан фойдаланишларини ҳам жиддий назорат остига олганлар. Мактабга ўқувчиларнинг телефон олиб келишларига йўл қўймасликдан ташқари, қўл телефонларининг инсон саломатлигига зарарлигини аниқ, таъсирчан мисоллар тариқасида тез-тез тушунтириб турамиз.\nПрезидентимизнинг жорий йил июл ойидан бошлаб маориф ходимлари маоши ва нафақаларни 20 фоиз ошириш ҳақидаги гаплари ва яқинда чиқарган фармонлари барча ҳамкасбларим каби, албатта, мени ҳам қувонтирди. Маош ва нафақаларни ошириш ҳозирги иқтисодий инқироз пайтида амалга оширилаётганининг ўзи ҳам мамлакатимизда инсонга ғамхўрлик нечоғлик кучли эканлигини кўрсатмайдими? Худди шу ўринда узоқ йил маориф соҳасида ишлаганимдан сўнг, яқинда нафақага чиққанимни айтиб ўтмоқчиман.\nМуҳтарам Президентимизнинг Маориф ва илм вазирлиги, Иқтисодий тараққиёт ва савдо вазирлиги раҳбарларига, шунингдек, олий ўқув юртлари ректорларига кейинги тўрт йил ичида умумтаълим муассасаларини аниқ фанлар, ахборот технологиялари, чет тиллар, биринчи навбатда, рус ва инглиз тиллари ўқитувчилари билан тўлиқ таъминлаш масаласини ҳал этиш борасидаги топшириқларини катта қониқиш билан ўқидим. Ихтисосим аслида – математика. Кейинги йилларда математика, физика, кимё каби фанлардан дарс бераётган ўқитувчилар камайиб кетмоқда. Нафақага чиқиб кетаётган муаллимлар ўрнига аниқ фанлардан дарс берувчи ёш ўқитувчиларни топиш жуда қийин. Аниқ фанларсиз эса, мамлакат халқ хўжалигини ривожлантириш қийин кечиши ҳаммага аниқ-равшандир. Шунингдек, рус тилидан дарс бериши мумкин бўлган маҳоратли ёш ўқитувчилар ҳам кўп эмас. Шундай экан, муҳтарам Президентимизнинг вазирликлар ва ректорларга берган топшириқларининг қанчалик муҳим ва долзарб эканлигини сезиш қийин эмас.\nМен педагог сифатида Паёмдаги маориф, таълим-тарбияга оид гапларни қанчалик қизиқиш билан ўқиган бўлсам, оддий бир фуқаро сифатида юртимиз тараққиёти борасидаги амалга оширилиши мўлжалланган режалардан хабардор бўлар эканман, жуда катта қониқиш ҳосил қилдим.\nМасалан, инқирозга қарши чоралар сифатида ишсиз фуқаролар ва Россиядан қайтган меҳнат муҳожирларини иш жойлари билан таъминлаш мақсадида «2016-2017 йилларда аҳолини иш билан таъминлашга кўмаклашиш давлат дастури» қабул қилингани кимни хурсанд қилмайди?! Унга мувофиқ, 300 мингта иш жойи ташкил қилинар ё қайта тикланар экан. Демак, 300 минг нафар одам иш билан таъминланади. Агар, ҳар бир оилада ўртача бештадан одам бўлса, 1 ярим миллион одамнинг қозони қайнайди, қорни тўқ, усти бут бўлади.\nЯнги иш жойлари очилса, чет мамлакатларга иш излаб кетаётган кишилар сони ҳам камаяди. Шу ўринда икки йил олдин мактабимизда юз берган бир кўнгилсиз воқеани эсламоқчиман. Бизга бошқа мактабдан бир ўқувчи ўқишга келди. Унинг ота-онаси Россияга ишлаш учун кетган, бола бувисининг қарамоғида экан. Кейинги йиллар психологиядан ҳам дарс бераётганим учунми, у боланинг юриш-туришида бошқа ўқувчилардан фарқ қилиб турадиган жиҳатларни кўрдим. У бошқа болаларга кўп қўшилмас, дарсларда яхши иштирок этмас, «ичимдагини топ»лар хилидан эди. Дарсда ҳалоллик, меҳнат билан ноннинг ширин бўлиши ҳақида мисоллар билан гапирганимда, у боланинг негадир қизариб кетганини кузатдим... Хуллас, у ўғрилик билан қўлга тушди. Бундан олдин бувисининг нарсаларини ўғрилаган экан. Бувиси боланинг номи ўғрига чиқмаслиги учун буни яширибди...\nОта-онаси Россияда ишлаб юрган, кекса бобо-бувилар қарамоғида қолиб, тарбияси бузилиб кетаётган у каби болалар оз дейсизми? Шундай экан, янги иш жойларининг очилиши жуда катта аҳамиятга эгадир!\nЯна жорий йилда Хўжанд-Исфара йўлининг тўлиқ таъмирланиши учун унча-мунча эмас, 310 миллион сомоний маблағ ажратилганини эшитиб, чинакамига қувондим. Ўтган йили Панжакент-Айний йўлининг замонавий тарзда қайта қурилганидан кейин қанча йўловчилар узоғи яқин бўлганди. Бу йўл Душанбе-Хўжанд-Чаноқ йўлига уланганди. Демак, кўп ўтмай, Исфарага бориб-келиш ҳам осонлашади.\nМен юртимиз келажаги худди ана шу янги йўллар каби равон бўлишига тўла ишонаман. Болаларга эса, юртимизнинг тобора гуллаб-яшнаётгани, одамлар ҳаётининг яхшиланаётганлиги борасида мисоллар келтириб, уларнинг ёш қалбларидаги ватанпарварлик ҳиссиётини кучайтиришга интиламан.\nЖаббор Расулов ноҳиясидаги 2-ўрта умумтаълим муассасаси собиқ ўқитувчиси.\nБугун: 21-01-2020 02:39:25


“Кейинги авлодга хатолар эмас, янгилик ҳам қолдирайлик!” – Bong.uz\nГазетамизнинг 3 июнь 23 сонида педагогика фанлари доктори, профессор Қозоқбой Йўлдошев билан ўзбек тилининг бугунги кундаги аҳволи, муаммо ва камчиликлар хусусида “Тилимизга эътибор ўнинчи даражада(ми?)” сарлавҳали суҳбат эълон қилган эдик. Ушбу сонимизда газетхонлар эътибори ва эътирофи ила иккинчи мақолани ҳам тақдим этяпмиз.\n— Устоз, тилимиз дағаллашгани сари саводимиз “мамоти” кўриниб қоляпти. Бир тўхтамга-ку келолганимиз йўқ. Ўзлашма сўзларни ҳам аслидагидай ёзишга ўрганиб қолганмиз. Aксига олиб, ўзлашма сўз аслидагидай ёзилса, унинг ўзлашгани қаерда қолади? Қўшма сўзларни хатосиз ёзмоқчи бўлса, камида тилшунос бўлиш керак. Имломизни, тилимизни ҳар ким хоҳлаган ноғорасига ўйнатавериши ота-боболаримиздан мерос тилни таҳқирлашдан бўлак ҳеч нарса эмас. Бу ҳол қачонгача давом этади? Ёки имло хатоларимиз камайиб қолишидан қўрқаяпмизми?\n— Бу ҳақда узоқ гапириш мумкин. Масалан, ҳеч ким “Мурод устозникига келиб кетди” демайди. Аммо қоидамиз мана шундай ёзишни талаб қилади. Ҳолбуки, бутун дунёда тилларнинг қоидаси “ўлик ҳолати”дан эмас, нутқдан, қўлланиладиган ҳолатидан олинади. Ҳеч ким “келиб кетди” демайди “Кепкетти” деб қўяқолади. Нима қиламиз ўзимизни қийнаб. Мана лотин ёзувига ўтяпмиз. Кўпчилик ваҳима қилади. Ҳозирги кўпчилик ёшлар учун лотинда ёки кириллда ўқиш муаммо эмас. Аслида, “нима учун керак эди кириллдан воз кечиш?” деган савол туғилиши мумкин. Кирилл ёзуви бизга зўрлик билан, уятсизларча сингдирилган ёзув эди. Тўғри, ёзувда айб йўқ, лекин унинг сингдирилишида айб ва ғараз бор эди. Ғараз шу эдики биз ўрислашишимиз керак эди. Ёзувни арманига, грузинга ва Болтиқ бўйи республикаларига ўтказа олмадида, айнан бизни кириллаштирди. Нега уларни кириллаштирмади? Биз улардан кўра қадимийроқ эдик-ку!\nЁзувнинг тақдири белгиланаётган пайтда аввал турк модели билан ҳаёт қурмоқчи эдик, аммо турклардан айричалик касб қилиб, алифбомизни ўзгартириб қабул қилдик. Яна такрорлайман, бизнинг лотинга ўтишдан асосий мақсадимиз туркий халқлар билан яқинлашиш эди. Ҳозирги алифбомиз эса бизни бошқа туркий халқлардан узоқлаштиришгагина хизмат қилмоқда. Сабаби алифбода ўзбек тилининг табиати озгина бўлса ҳам инобатга олинмаган. Лотин ёзувидаги алифбони ишлаб чиқишдаги хатоларимизни тўғрилаш, хулоса қилиш, хатомиз илдизига чуқурроқ назар ташлаш вақт-соати етди.\nДеярли барча қардош халқлар алифбосида 9 та унли бор, фақат бизда унлилар сони 6 та. Шу тариқа тилимиз рус тилига яқин эканлиги таъкидланди. Шунингдек, ҳеч бир туркий алифбода унли 6 та эмас. Майли, биз ҳам 9 унли билан эмас, 8 унлини қабул қилганимизда, кифояланганимизда эди?! Туркий тилнинг табиати дунёнинг қаерида бўлишидан қатъий назар — хакасми, чукчами, олтойликми, чувашми ҳаммасида камида 8 та, кўпида 13 тагача унли бор. Жуда бўлмаса, тўққиз унлига келишимиз керак эди. Шунда ҳарфлар билан боғлиқ ҳамма муаммолар ҳал бўлар эди. Алифбомиз ҳам ҳозиргидай ҳолатда ётмасди.\nБиз турк моделидан воз кечганимиз сабаб туркнинг ёзувидан ҳам бошқачароқ йўлни топишга ҳаракат қилдик. Бирданига, имло тузувчиларимиз инглизчани оламиз, чунки инглизчага мос бўлсин бизники ҳам дейишди ва шартта қарор қабул қилишди. Ўрисчага мос бўлсин деб олти унли қилган эдик. Энди инглизчага мос бўлсин деб, “ш”, “ч”, “нг” каби ҳарфий бирикмаларни қабул қилдик. Аслида, лотин ёзувидаги алифбога ўтишдаги қийинчиликларнинг аксарияти сунъий. Янаям таҳлил қилиб айтадиган бўлсак, оғриқсиз ўтишимиз ҳам мумкин. Бунинг учун, аввало, турк алифбосини асос қилиб олиб, унда бўлмаган портловчи “қ” ҳамда доим “нг” ҳарфи билан ифодаланадиган, алоҳида ҳарф сифатида унутилаётган “н” шаклида ёзишни қабул қилсак, муаммоларимиз ҳал бўлиб, бир тўхтамга келармидик?!\nУч товушли “донг”, “сўнг” каби сўзлар тўрт ҳарф билан, беш товушли “сингил”, “кўнгил” каби сўзлар олти ҳарф билан ёзилади. Буни бўғинга ажратиш эса ўқувчилар тугул ёши катта ўқимишли одамга ҳам қийинчилик туғдиряпти. Чунки қачондир, кимдир шуни олмаган, энди ўша олимларнинг шогирдлари шуни олиб, бошқа туркий тилларга қўшилиб қолишни истамайди. Ўша устозлари “айтган” ҳақиқатни ушлаб қолишлари керак! Ўша муҳим. Сенинг устозинг эмас, ҳақиқат муҳим. Одамлар фақат устозингнинг ҳақиқати учун яшамайдику! Туркий дунё бир-бирига яқинлашиши керак. Ё яқинлашиб, биз қудратли бўламиз ёки яқинлашмай, йўқ бўлиб кетамиз. 30 йилгача Туркияда чиққан ҳар битта газета, журнал ва китоб Туркистонда ўқилаверарди. Бизда чиққан нашр эса туркий дунёда ўқилаверарди. Шундай қилиб, биз туркий халқлар бир-биримиздан жуда узоқлашиб кетдик. Энди нафақат турк, ёнимиздаги қозоқни ҳам тилмочсиз тушунмайдиган бўлиб қолдик. Мустафо Чўқайлар Ўзбекистонда ишлар эди. Биз ҳаммамиз битта миллат — турк эдик, туркий эдик. Юқоридаги ғояни кўтариб чиққанлар эса туркларнинг ёзуви битта бўлса, бир-бирига яқинлашаверади, деган ғояни ўртага ташлаган эди. Биз ҳали секин-секин умумтуркийликка яқинлашамиз. Мана, секин-секин яқинлашяпти. Лекин ҳозирча биз буни қийинлаштиряпмиз.\nМисол учун яна бир юракни ўртайдигани “х” ва “ҳ” ҳарфлари. Чуқур тил орқа ва бўғиз ундоши деб аталган икки ундош ҳарфни фарқлашнинг илмий асослари деярли йўқ. Шундай экан, бир тўхтамга келиб, биттасини қабул қилиб қўя қолишимиз керак. Имломизни мураккаблаштириб, болаларимизнинг саводсизлигига имкон яратяпмиз. Мажбур қиляпмиз. Кечагача “сирк” нима бўлади? “ц” бўлиши керак деб ваҳима қилаётган эдик. Бунда сўзларни “Ц” билан айтмасак ҳам мақоми тушиб қолгани йўқ. Кейинги авлодга фақат хатоларимизни қолдирмай, янгилик қолдиришимиз керак эмасми?\nСаводимиз тушиб кетишига яна бир сабаб юқорида айтганимдек: болаларимиз ўз кучини бошқа тилларни ўрганишга сарфлаяпти. Бунга ҳам ўзимиз даъват қиляпмиз-да. Четдан келиб, мана шу тилни биринчи даражада ўрган дегани йўқ. “Ўзбек тилини билиш ёки билмаслик умуман аҳамиятга эга эмас” деган қарашлар ҳам шунинг мевасидир. Кейин “билан” деб ёздим нимаю “блан” деб ёздим нима, “ариза” деб ёздим нимаю “арза” деб ёздим нима дея хоҳлаганича ёзмоқда.\n— Негадир бегона тилдан кирган сўзларни тўғри-нотўғри демай қўллаб кетавериш “одати” шаклланган. Мисол учун, бизда кенг қўлланиладиган, болалар дам оладиган жой маъносида ишлатиладиган “оромгоҳ” сўзи форсчада “гўристон” деган маънони англатади. “Фуқаро” сўзининг қўлланишида ҳам ушбу ҳолни кўриш мумкин. “Фуқаро” сўзини алмаштириш керак бўлса, нега чўзяпмиз? Ёки биз учун бу аҳамиятсизми?\n— “Фуқаро” сўзини ўзгартириш керак, албатта. Биламизки, бу “фақир” яъни “қул” сўзидан келиб чиққан. Агар бизда “фуқаро” сўзини ўзгартириш нияти бўлса, ўз билганимизча иш қилмай, аввало, туркий дунёни бир ўрганиб чиқиш керак. Масалан, қозоқ, қирғиз нима дейди, турк нима дейдию туркман нима дейди. Шуларни синчиклаб ўрганиб, энг муқобилини танлашимиз керак. Ёки битта ясаш керак. Лекин биз, албатта, бошқалардан бошқача бўлишимиз шарт эмас. Бегонадан олишга уялмаймиз, аммо ёнимиздаги қозоқ, қирғиз ёки туркдан олишга ор қиламиз, хоҳламаймиз. Аммо инглиз, рус ва бошқа тиллардан олиш эса биз учун гўёки “бахт”. Шунинг учун буни яхшилаб ўйлаш керак ва қарор қабул қилишимиз зарур. Ўзгартириш фикрига тўлиқ қўшиламан. Сабаби, ота-боболардан қолган бир гап бор: “Исмда — қисмат бор”. Мана қозоқлар “азамат” дейди. “Азамат” дегани бу буюкликнинг белгиси. “Бек” ва “бегойим” атамалари сиёсий ва ҳуқуқий ҳодисани ифодалашга ярамас, аммо ҳарҳолда фуқародан яхши. Фуқаро деб жарчилар ва подшонинг номидан раиятга нисбатан ишлатилар эди. Чунки улар фақир эдиларда. Биз Ўзбекмиз-ку, Ўзбек!\n— Маълум муддат олдин журналисту тилшунослар ва адабиётшунослар ушбу мавзуни бир “кўтаришган” эди. Аммо ҳозир ҳамма жим…\n— Нима қилсин энди? Бир кўтарди, фикрларини ёзди. Натижа бўлмагандан кейин “кўтараверишдан” фойда қолмас экан. Чунки ҳар қандай муаммо ҳам маълум бир сабаб билан қўзғалади ва натижаси бўлиш ёки бўлмаслигига қараб муносабат давом этади.\n— Бундан 30 ёки 40 йил олдин адабиётшунослик шовқин-суронли ва мавқеи баланд касб эди. Нега бугун бундай эмас? Aдабиётшунослик ХХI аср учун нечоғли аҳамиятли?\n— Шундай бўлмаслиги табиий. Чунки бундан 40 йил олдин адабиётшунос деган одамнинг, аввало, адабиётшунос деган шуҳрати бор эди. Иккинчидан, ёзган мақоласи, чиқарган китобидан яхшигина моддий манфаат ҳам бор эди. Бугунги адабиётшуноснинг биттаси мен бўладиган бўлсам, бундан икки йил олдин ўз пулимга минг дона китоб чиқардим ва бунинг деярли ярмини текинга тарқатдим. Қолгани эса уйимда ётибди. Қандай қилиб сарфлаган пулимни чиқариб олишни билмайман. Менга пул бериши ҳақида гап йўқ. Аммо нима учун ижодкорлар изланиб китоб ёзиши ва уни ўз пулига чиқариши керак? Масалан, шоир одам ёзмаса, қийналади. Олим одам қийналмайди, маза қилиб юраверади. Бугунги адабиётчи ва олимларимиз ҳам маза қилиб юрибди-да. Адабиётчи ва олимларимизни рағбатлантирмас эканмиз, улардан бир нарса талаб қилишга ҳақли эмасмиз. Машҳур эмаслигининг, ишламаётганининг, бирлашмаётганининг ҳамда сизларнинг тилларинг билан айтганда “трендда” эмаслигининг сабаби шу. Ҳолбуки, жуда яхши фикрлайдиган адабиётшуносларимиз бор.\nҲозирги адабиётшуносларнинг даражаси олдинги номдор адабиётчиларимиздан савияси баланд бўлса, баланд паст эмас. Инчунун, ўз қарашларини намоён қилишга рағбат йўқ. Ёмони шундаки, ҳар нарсага одам ўрганиб қолади. Биз ҳам мана шундай “биқиниб” юришга ҳам ўрганиб қолишимиз мумкин. Яна беш-олти йилдан кейин пул бериб ҳам уйғотолмай қолишимиз мумкин. Вақтнинг борида уларни қўзғатишимиз керак. Янги шоир ва ёзувчилар чиқиб, том маънода миллатнинг савияси баландлашяпти. Шуни изоҳловчи ва ўрганувчилар керак. Изоҳловчиларни эса рағбатлантириш ва эътибор бериш лозим. Ёнидан пул сарфлаб бир нарсаларни қоралаяпти. Уларга раҳмат дейишимиз керак. Миллат яхши ёзадиганга рағбат бермаса, шу ҳолатда юраверамиз. Аксига олиб, катта ўқирман бўлмаган жойда катта адабиёт бўлмайди.\nPrevious “Бизниям эшитасизми, ҳоким бобо?”\nNext Беэътибор бўлманг, эътибордаги жаноб…!


«Атлетико» Гризманн билан шартномани узайтирди - Offside.uz – Offside'да бўлинг, офсайдда қолманг!\n«Атлетико» Гризманн билан шартномани узайтирди\n«Атлетико» ҳужуми Антуан Гризманн билан шартномани узайтирганлиги ҳақида расман хабар тарқатди. Футболчининг шартномаси яна бир йилга узайтирилди ва франциялик ҳужумчи "Атлетико" таркибида 2021 йилнинг ёзига қадар қоладиган бўлди.\n«Жуда ҳам бахтиёрман. Бу оилада қолганимдан хурсандман. Бизнинг жамоа ўсишда давом этади ва йилдан йилга кучайиб бораверамиз», — деди ҳужумчи.\nЯкунига етган мавсумда Гризманн "Атлетико" таркибида 38 та учрашувда майдонга тушиб, 22 та гол уришга эришди.\n23/06, 18:05 0


2015 йил Ўзбекистонда 159 турда дори воситаси ишлаб чиқариш йўлга қўйилди\n15:16 / 20.07.2016\nБугун Ўзбекистонда бир юз йигирмадан зиёд фармацевтика корхонаси фаолият юритмоқда. Уларда тўқсонта фармакотерапевтик гуруҳларга мансуб тиббиётнинг турли йўналишларида қўлланиладиган икки мингга яқин номда инъекция (ампула, кукунли, инфузия), таблетка, капсула, суртма, гел, дамлама, суюқлик шаклидаги замонавий ва шифобахш дори воситалари ишлаб чиқарилмоқда, 177 номда тиббий буюмлар тайёрланмоқда. Бу ҳақда ЎзА ёзмоқда.\nКейинги йилларда илмий-тадқиқот муассасалари олимлари томонидан яратилган қирқдан зиёд замонавий шифо воситалари нафақат Ўзбекистон, балки жаҳон тиббиётининг долзарб муаммоларини ечишда ўз самараларини бераётир. Юрак аритмиясини даволашда қўлланиладиган аллапинин, гепатитга қарши мегосин, қон тўхтатувчи лагоден, шамоллашга қарши целагрипп ва бензкетозон сингари препаратлар шулар жумласидандир.\nЎттиз еттита корхонада ISO 9001 стандарти, саккизта корхонада GMP тизими жорий этилди. 2015 йилда Ўзбекистонда маҳаллий доривор ўсимликларни қайта ишлаш, қадоқлаш ва улар асосида дори ишлаб чиқаришга ихтисослашган 89 корхона ва цех ташкил этилиб, бу вазифаларни амалга ошириш учун қарийб 50 миллион доллар маблағ ўзлаштирилди. Натижада 159 турда дори воситалари, 56 турда биологик фаол қўшимчалар ишлаб чиқариш йўлга қўйилди.


Янгича деҳқончиликлар, янгича эгалик\n23.06.2018 11:32 0 996\n«Пахта кластери бўлса, деҳқончиликнинг эгаси бўлади.\nЭртага пахта теримида пахтанинг эгаси бўлади, ўзи териб олади».\nЭгилувчан қувур ҳақида эшитганмисиз?\nБиз ҳам эшитмаган эдик. Эшитдик. Кўрдик.\nПахта кластери нималигини ҳам билдик.\nҲаммасини Нарпайда кўрдик.\nНарпай туманига ижодий сафаримиз чоғида туман ҳокимининг ўринбосари Абдуқаҳҳор Тожиев бизга ҳозирча вилоятда фаолият юритаётган ягона пахта кластери ҳақида, бу кластер тумандаги пахтачиликка олиб кирган янгилик ҳақида сўзлаб берди.\n− Президент Шавкат Мирзиёвнинг пахта етиштириш соҳасида ҳам кластер усулини қўллаш тўғрисидаги топшириғини бажариш мақсадида Самарқанд шаҳридаги «Самарқанд-Мароқанд» корхонасига мурожаат қилдик ва улар таклифимизни қўллаб-қувватлашди. Керакли битимлар имзоланиб, иш бошланди. Президент айтганидек, пахта эгали бўлди. Энди унинг тақдири кластернинг қўлида. Қандай қилиб мўл ҳосил етиштиради, қандай қилиб териб олади, бу унинг муаммоси. Президент талаб қилганидек, пахта терими учун битта ҳам муаллим, духтур, талаба жалб қилинмайди.\nПахтадан мўл ҳосил олишдан бевосита манфаатдор бўлган кластер раҳбарлари пахтачиликда бизлар учун янгилик бўлган суғориш тизимини жорий қилишди. Албатта, бу усул олдин Исроилда қўлланган, аммо бизда илк марта ишлатилаяпти. Бу − эгилувчан қувурлар ёрдамида суғориш. Бу суғориш усулининг фойдасини, қулайлигини кўрган барча фермер хўжаликлари шу тизимга ўтишга қарор қилишди.\nМинг марта эшитгандан бир марта кўрган афзал дейдилар. Бизни ана шу янгилик жорий этилган хўжаликка олиб боришларини сўрадик. «Ғалаба» МТПга бордик. Беш гектарлик пахта даласи эгилувчан қувур ёрдамида бир текис, сифатли суғорилаётганини кўрдик. Эгилувчан қувур деганлари аслида узун целлофан халтага ўхшаркан. Халтадан анча мустаҳкам бўлиб, унча-бунчага тешилмаслиги учун уни эгилувчан қувур деб номлашибди. Унинг ҳар 60 см жойида кичик тешикча қилинган ва ўша тешиклардан ҳар бир ғўза жўягига бир хил миқдордаги сув бир хил босимда тушаяпти. Сув бир хилда секин оқаётгани боис ғўзалар бир хилда намиқиб сув ичишмоқда. Олдиндан бир нарсани айтиб қўяй, туманнинг кўплаб пахта далаларини кўрдик, аммо ғўзалари бир текис ва бўлиқ ўсаётган бундай далани кам кўрдик.\nБу усулда суғоришнинг афзалликлари, фойдалари ҳақида раисдан сўрадик.\n− Энг биринчи кўзга кўриниб турган афзаллиги далаларимиз бир хилда намиқиб, ғўза тўйиб сув ичаяпти, − деди «Ғалаба» МТП раиси Ориф Қаландаров. – Иккинчидан, бу усулнинг афзаллиги шундаки, ортиқча меҳнат сарфланмаяпти. Олдин ўқ ариқ олишга, ғўза жўяклари бошини чимлашга жуда кўп вақтимиз ва кучимиз сарф бўлар эди. О, бу жуда катта ҳашар билан бўларди. Энди бу нарсаларга ҳожат қолмади. Эгилувчан қувурнинг ўзи ўқариқ. Тешикчасидан тушаётган сув эса то суғориш тугагунча бир хил босимда бўлишидан бирор қаторга сув бормай ҳам қолмайди, кўп бориб, ғўзани ювиб ҳам кетмайди. Олдинлари сувчилар пахта суғориш даврида ҳар бир жўякни диққат билан кузатиб юрар, сув уриб кетган қаторларни сув, лой кечиб, кўмиб чиқар эди. Кеча-ю кундуз сув билан баравар юрарди сувчилар. Мана энди 10-15 киши суғорадиган далани битта сувчи бемалол суғориб ўтирибди. У ёқдан-бу ёққа чопмайди ҳам. Катта ариқдан эгилувчан қувурга сувни бошқаради ва суғориб бўлгач, сувни ёпади, холос. Фойдаси шундаки, олдин шу беш гектар пахтани суғориш учун камида уч кеча-ю уч кундуз меҳнат қилар эдик ва бу майдонни суғориш учун 300 кубметр сув талаб қилинар эди. Эгилувчан қувур ёрдамида 80-100 кубметр сув билан бир ярим кунда суғориб бўлаяпмиз. Ҳам вақт, ҳам сув, ҳам меҳнат тежалаяпти. Яна сифатли суғрилишини айтмайсизми?\nШунча афзалликлари бўлган эгилувчан қувурнинг қанча туриши, қаердан келтирилиши билан қизиқдик.\n− Албатта, бу қувурлар Исроилдан келтирилаётгани йўқ, ўзимизнинг Жиззахда ишлаб чиқарилаяпти, − деди Ориф ака. – Нархи ҳам жуда баланд эмас, беш гектар ерни суғоришга етадиган эгилувчан қувурнинг нархи бир миллион уч юз минг сўм. Ишлаб чиқарувчилар қувурлар уч йил бенуқсон ишлашига кафолат беришган, аммо суғориш мавсуми тугагач, уларни яхшилаб тахлаб, офтоб тушмайдиган жойда сақласак, ўн йилгача бемалол ишлатишимиз мумкин.\n− Бу усул шунчалар фойдали ва қулай экан, бунақа суғориш усулини барча далаларда жорий қилсангизиз бўлмайдими?\n− Ўзи иш шунга бораяпти. Ҳозир МТП қошидаги 29 фермердан 15 та фермеримизнинг 560 гектар пахтазори шу усулда суғорилмоқда. Қолган фермерлар ҳам бу усулнинг афзаллигини кўриб, эгилувчан қувурларга буюртма беришган. Ҳадемай юз фоиз пахта далалари шу усулда суғоришга ўтади. Сув танқис бўлган бу йилда бу усулда суғориш долзарб масалага айланди.\n«Бу усулда суғориш борлигини, шу усулга ўтиш фойдали эканини сизларга ким ўргатди ва бу усулнинг муаллифи ким?» деган саволларга Ориф ака дангал қилиб, деҳқончасига жавоб берди:\n− Бу усулда суғоришни маслаҳат берган одам Президент Шавкат Мирзиёев бўлади, бу усулни ким ўйлаб топган, билмайман, аммо дангал битта гапимни ёзинг: шу эгилувчан қувурни ўйлаб топган одамни топсам, битта зўр тўн кийдириб, қўй гўшти, думба ёғида битта палов қилиб бераман ўша одамга. Отасига раҳмат, машаққатли меҳнатдан бизни қутқарди ва сувимизни ҳам тежади. Сувнинг эса, кўриб турибсиз, бу йил томчиси тилло бўлаяпти.\nШунча ишларни кўриб, пахта кластери раҳбарлари билан кўришмасак, гаплашмасак адолатдан бўлмас эди. «Самарқанд-Мароқанд» корхонаси вакили Фарҳод Қуддусов билан суҳбатлашдик.\n− Вилоятда пахта ишига мўлжалланган ягона кластерни ташкил қилдик, бу учун Нарпай тумани раҳбарияти бизга 7150 гектар ерни ажратиб берди. Саккизта МТП ҳудудидаги фермерлар кластеримизга жалб қилинган. Биз чигит экишдан тортиб, пахтани йиғиб олиб, қайта ишлашгача ўз зиммамизга олганмиз. Деҳқонлар эса биздан меҳнатларига, бажарган ишларига яраша ҳақ олишади.\n− Ҳақ олиш тартиби қандай? Улар олаётган маошларига рози бўлишаяптими?\n− Ҳар ҳолда улар хурсанд, ҳар йилгидан яхшироқ маош олаяпмиз дейишмоқда. Ўртамизда қолсину, кластерга ўтмаган фермерларнинг деҳқонларидан ортиқ маош олишаётганини ўзлари айтишмоқда.\n− Айни кунларда сизларнинг фаолиятингиз нималардан иборат бўлмоқда?\n− Фермерларга лизинг асосида улар сўраган техникаларни сотиб олиб бераяпмиз. Сув жуда танқис экан, артезиан қудуқларини кавлаб бераяпмиз. Пахтазорларни суғориш учун эгилувчан қувурларни сотиб олиб, ўрнатиб бераяпмиз. Бундан ташқари биз учун ишлаётган деҳқонларнинг яхши ишлаши, вақтида дам олиши учун шароит яратаяпмиз, оиласи, рўзғоридан хабардор бўлаяпмиз. Улар кластер учун ишлагач, бизлардан рози бўлиши, қилган меҳнатига яраша даромад олиши, бой бўлиши керак. Ана шунда кейинги йилда ҳам бизлар билан ишлашга ўзлари талабгор бўлишади.\n− Президент пахта теримига ўқитувчилар, шифокорлар, талабаларни жалб қилмасликни талаб қилмоқда, терим мавсумида нима қилмоқчисиз? Пахтани қандай териб оласиз?\n− Аввало, меҳнатларига яраша ҳақ тўласак, фермер ва деҳқонларнинг ўзлари териб олишади. Мабодо шошиб қоладиган бўлишса, корхонамиз ишчиларинигина теримга жалб қилишимиз мумкин. Четдан битта ҳам ҳашарчи олиб келмаймиз.\n− Териб олинган пахтани нима қиласизлар?\n− Юз фоиз ўзимиз қайта ишлаймиз, Президент таъкидлаганидек, чет элга хомашё сотмаймиз, тайёр маҳсулот сотамиз.\nНарпай далаларида меҳнат қилаётган деҳқонларга ҳам, фермерларга ҳам, кластерчиларга ҳам, туман раҳбарларига ҳам ишларида омад, зафарлар тиладик.\nҒалла хирмони каби пахта хирмонингиз ҳам улкан бўлсин!


ОТБ Ўзбекистондаги автомобил йўлларини реконструкция қилиш учун 273 млн. доллар ажратади — Review.uz\nМаблағлар Сурхондарёдаги Дарбанд — Денов йўлининг 106 кмни янгилаш, ЦАРЭС-2 коридорига кирувчи Ғузор — Бухоро — Нукус — Бейнеу йўлининг 87 кмни реконструкция қилишга сарфланади. Қолаверса, банк тадбиркор аёллар учун 150 минг долларлик грант ҳам беради.\nОсиё тараққиёт банки Ўзбекистон автомобиль йўлларини реконструкция қилиш ва янгилаш учун 273,8 млн АҚШ доллари миқдорида кредит ажратишни маъқуллади. Бу ҳақда ОТБ сайтида хабар қилинган.\nОТБ маблағлари Сурхондарёдаги Дарбанд — Денов йўлининг 106 километрини янгилашга йўналтирилади. Шунингдек, улар ёрдамида ЦАРЭС-2 коридорига (Ўрта ер денгизи ва Шарқий Осиё) кирувчи А380 (Ғузор — Бухоро — Нукус — Бейнеу) автомобиль йўлининг 87 километрини реконструкция қилиш ишлари якунланади.\nЛойиҳа доирасида йўллар кенгайтирилади ва реконструкция қилинади, бунда сафар вақтлари ва автомобилларни таъмирлаш харажатларини қисқартириш кўзда тутилган. Пиёдалар учун инфратузилма, жумладан, автобус бекатлари яхшиланади.\nШунингдек, йўл ҳаракати хавфсизлиги таъминланади, йўл белгилари янгиланади. Дарбанд ва Денов шаҳарлари яқинида йўл қисмидаги юкни камайтиришга ёрдам берадиган ҳаракатда тортиш тизимлари ўрнатилади.\n«Денгизлардан олисда жойлашган мамлакатни қўшни давлатлар билан боғлашда автомобиль йўллари муҳим ўрин тутади. Йўлларнинг сифати ва хавфсизлигини ошириш Ўзбекистоннинг транспорт салоҳиятини очишга ёрдам беради. Йўл тармоғи жорий имкониятлар талабларига жавоб беради, аммо унинг хавфсизлигини таъминлаш керак», — деди ОТБнинг Марказий ва Ғарбий Осиё бўйича бош директори Евгений Жуков.\nЛойиҳа иқтисодиётнинг тикланишини тезлаштиради, савдо ва туризмга ёрдам беради ва яқин атрофдаги аҳолини иш билан таъминлайди.\n«Муҳандислик ечимлари хавфсизлик, иқлимга чидамлилик ва иқтисодий самарадорлик бўйича халқаро стандартларга жавоб беради», — дея таъкидлаган ОТБ минтақавий транспорт директори Хидеаки Ивасаки.\nОТБ шунингдек, лойиҳа амалга оширилаётган жойларда тадбиркор аёлларни қўллаб-қувватлаш учун грант сифатида 150 000 доллар ажратади. Уларга молиявий саводхонлик, маркетинг ва тадбиркорлик йўналишлари ўргатилади.


Икки юзта “Happy schools” типидаги мактаблар иш бошлайди\n10 Янв 2019 1846\nЎзбекистон Республикаси Халқ таълими вазирлигидан олинган маълумотларга кўра, Тошкент шаҳридаги мактабларда 10-14 ёшгача бўлган болалар ва уларнинг ота-оналари учун "Мустаҳкам оила" дастури татбиқ этиб келинмоқда. 2016-2018 йиллар мобайнида мазкур дастур 19 та мактабда синовдан ўтказилди.\nЎсмирлар ва уларнинг оилалари учун мўлжалланган дастур – ўсмирлик даврида пайдо бўладиган ахлоқ муаммоларини, зарарли одатлар, психоактив моддаларни истеъмол қилишнинг олдини олиш, шунингдек, ота-оналик кўникмаларини мустаҳкамлаш ва мустаҳкам оилани шакллантиришга йўналтирилган.\nШу лойиҳа доирасида бўлаётган семинарларда оилавий қадриятлар, анъаналар, қоидалар, педагогик жамоага тегишли бўлган фазилатлар, ўғил-қизлар ўртасидаги мустаҳкам дўстлик, хулқий оғишларни шакллантириш каби масалаларда баҳс-мунозаралар бўлмоқда.\n“Мустаҳкам оила” дастури АҚШ ва Буюк Британияда илк бор амалиётга татбиқ этилган. Сўнг бошқа кўплаб ривожланган мамлакатларда бу лойиҳа қўлланилган. Буни ишлаб чиқиш жараёнида ҳар бир давлат ўз миллий анъаналари ва менталитетига хос бўлган жиҳатларга эътибор қаратади. Ўзбекистон ҳам ўз позицияси ва авлодлар муносабатидан келиб чиқиб лойиҳани ҳаётга татбиқ этмоқда. Етти қисмдан иборат дастурдан кўзланган асосий мақсад ёшлар орасида гиёҳвандлик, ичкиликбозлик, тамаки ва алкоголь маҳсулотлари истеъмол қилинишининг олдини олиш, ота-она ва фарзанд ўртасидаги муносабатлар мустаҳкамлигига эришишдан иборат. Айни вақтда юртимизда тренерлар жамоаси тайёрланмоқда. Улар келгусида таянч мактаб сифатида ташкил этиладиган мактабларда фаолият юритади.\nТурли видео материаллар, ўйинлар орқали ёш авлод ва ота-оналарнинг муносабатларида мувозанатга эришиш асосий мақсаддир. Унда психологлар, педагоглар, маҳалла фаоллари, таълим-тарбияга оид мутахассислар иштирок этмоқда.\nАйни вақтда мамлакатимизда 14 та намунавий “Happy schools” (“Бахтли мактаблар”) ташкил этилган. Жорий йилнинг феврал ойи охиригача республикамизнинг барча ҳудудларидаги туманларда биттадан – икки юздан ортиқ айни йўналишдаги мактаблар ташкил этилади.\nБугунги глобаллашув даври эҳтиёткорликни талаб этмоқда. Шу боис, мазкур мактаблар зўравонлик, жиноятчилик, зарарли одатлардан холи мустаҳкам оила ва мактаб ҳамкорлигига асосланган хавфсиз мактаб бўлади.\nУмумтаълим мактабларида психологик вазиятни яхшилаш, ўғил-қизлар феъл-атворидаги камчиликларни бартараф этиш учун мактаб психологлари қиладиган ишларни белгилаш мақсадида турли семинарлар, ўқув-машғулотлари давом этмоқда.\n27 Дек 2019 7678\n1 Янв 2020 5235\n24 Дек 2019 4831\n4 Янв 2020 3651\n24 Дек 2019 3367\n25 Дек 2019 3273\n24 Дек 2019 3076\n10 Янв 2020 2846\n28 Дек 2019 2588\n25 Дек 2019 2569\n10 Янв 2020 2517\n3 Янв 2020 2391\n11 Янв 2020 2341\n10 Янв 2020 2041\n8 Янв 2020 1982\n26 Дек 2019 1835\n4 Янв 2020 1808\n31 Дек 2019 1621\n7 Янв 2020 1577


3. Помир-Олойнинг ғарбий тармоқлари ва Жануби-ғарбий Қизилқумнинг камёб эндемик тури.\nБўйи 60 см гача етадиган, шохлари тарвақайлаган, тўғри ва йўғон, оқ тукли, узунлиги 4–8 см, қалин тиканлар билан қопланган бута. Баргчалари 5–6 жуфт, чўзиқроқ-тухумсимон, ёйилган майин тукли. Гуллари барг қўлтиғида 8–10 тадан жойлашган, эни 3 см келадиган юмалоқ шаклли зич тўпгул ҳосил қилади. Дуккагининг узунлиги 5 мм, тухумсимон, оқ момиқ тукли. Уруғи буйраксимон, сирти силлиқ. Апрель-май ойларида гуллаб, меваси май-июнда етилади.\nНавоий, Бухоро вилоятлари: Қизилқумда – Конимех шаҳри атрофида; ПомирОлойда – Зирабулоқ-Зиёвуддин тоғларида ва Нурота тоғларида (Қоратоғ тизмаси) тарқалган.\nТоғ ёнбағирларида, адирларда, юзага чиқиб қолган қумтошли тупроқларда ўсади.\nЯкка-якка ёки унча катта бўлмаган тўплар ҳосил қилиб ўсади.


23 июлда Honor 9X смартфонлари билан бирга яна нималар тақдим этилади? - Terabayt.Uz\n23 июлда Honor 9X смартфонлари билан бирга яна нималар тақдим этилади?\nHuawei корпорациясининг суббренди – Honor кейинги ҳафтанинг сешанба куни тақдимот маросимини ўтказади. Мазкур тадбирнинг энг кутилаётган янгилиги – Honor 9X ҳамда Honor 9X Pro смартфонларидир.\nHonor компанияси ушбу тақдимотда смартфонлардан ташқари бренднинг янги «ақлли» билагузуги ҳамда ноутбукини ҳам кўрсатишини расман тасдиқлади. Гарчи ишлаб чиқарувчи уларнинг номларини аниқ айтмаган бўлса-да, сўнгги сизиб чиққан маълумотларга таяниб, Honor Band 5 фитнес-браслети ва Honor MagicBook Pro ультрабукини кутиш ўринли.\nHonor Band 5 смарт-браслетининг анонсини Honor бўлинмаси раҳбари Чжао Минг (Zhao Ming) бир ҳафтача аввал эълон қилиб бўлганди. Weibo ижтимоий тармоғида унинг суратини ҳам кўрсатган ва айрим хусусиятларини айтган. Унга кўра, янги авлод фитнес-билагузуги қоннинг оксигенацияси даражасини, яъни, кислород билан қанчалик тўйинганлигини ҳам ўлчай олади.\nHonor MagicBook Pro ҳақидаги маълумотлар эса мана бу хабаримизда:\nЎҚИНГ: Honor MagicBook Pro – ромсиз ноутбук: тақдимот куни, жиҳатлари ва расмий видеоси!\n#Huawei #андроид смартфон #ноутбук #смарт-билагузук #аксессуарлар #Huawei Honor MagicBook Pro #Huawei Honor Band 5\n1 835 000 сўм\nHuawei MediaPad T3 7 Grey\n1 079 000 сўм


МТВ аудити якунлари: «ўлик жонлар» ва маҳсулот яширинган жойлар – Газета.uz\nМТВ аудити якунлари: «ўлик жонлар» ва маҳсулот яширинган жойлар\nМактабгача таълим муассасаларида йил давомида 11 млрд сўмлик молиявий ҳуқуқбузарликлар аниқланди, 278 та иш ҳуқуқни муҳофаза қилиш органларига топширилди.\n10 январ 2019, 20:52 Жамият\nМактабгача таълим вазирлиги (МТВ) МВТ ички аудит хизматининг бир йиллик фаолияти якунларини эълон қилди. 2018 йил якуни бўйича 11 млрд сўмлик молиявий қонун бузилиши ҳолатлари аниқланган ва 278 та ўрганиш ҳужжатлари қонуний чора кўриш учун ҳуқуқни муҳофаза қилиш органларига юборилган.\nЖами аниқланган молиявий қонунбузарликлардан 47,6 фоизини камомад ва ноқонуний харажатлар, 27,6 фоизини давлат хариди қонунчилигининг бузилиши, 17,2 фоизини бюджет маблағларини нотўғри режалаштириш ва 7,7 фоизини моддий бойликлар ортиқчалиги ва бошқа ҳолатлар ташкил этган.\n«Таҳлиллар шуни кўрсатмоқдаки, ноқонуний харажатларнинг 40 фоизи — «ўлик жонлар», яъни мактабгача таълим муассасасига (МТМ) турли лавозимларга расмийлаштирилган, лекин ҳақиқатда муассасада ишламайдиган ходимлар ҳисобига тўғри келмоқда. Бу йўл билан МТМ мудираси «ўлик жон» ходимларга ёзилган иш ҳақларини ноқонуний ўзлаштирган, ишламайдиган «ўлик жон» ходимлар эса ноқонуний меҳнат стажига эга бўлган. Бугунги кунда республикада аҳолини иш билан таъминлаш долзарб масала бўлиб турганда, бу «ўлик жон"лар виждонан ишлашни хоҳловчи мутахассис ва ходимларнинг ўрнини банд қилиб турибди», — дейди МТВ ички аудит хизмати бошлиғи Дилшод Норматов.\nКўп ҳолатларда тарбиячи, тарбиячи ёрдамчиси, кир ювувчи, ошхона ишчиси, фаррош каби иш ўринларига ишга жойлаш сохталаштирилмоқда. Бу эса, ўз навбатида, муассаса фаолиятига салбий таъсир кўрсатмоқда. Масалан, Жиззах вилояти Шароф Рашидов туманидаги 9-сонли ихтисослаштирилган МТМда 19 нафар ишламаган ходим учун 592 млн сўм, Самарқанд вилояти Самарқанд туманидаги 6-сонли МТМда — 100 млн сўмдан ортиқ, Пастдарғом туманидаги 38-сонли МТМда — 60 млн сўм, Хоразм вилояти Урганч туманидаги 4-сонли МТМда — 46 млн сўм, Тошкент шаҳридаги 596-сонли МТМда — 30,4 млн сўм, Учтепа туманидаги 244-сонли МТМда — 22,8 млн сўм ва бошқаларда иш ҳақлари асоссиз ҳисобдан чиқарилган.\nНоқонуний харажатларнинг яна бир тури — ходимларга сохта иш ҳақи ва мукофот пулларини ёзиб, нақд пулларни ҳисобдан асоссиз чиқариш. Масалан, Наманган вилояти Чортоқ туманидаги 14-сонли МТМда тўлов қайдномалари орқали 20,8 млн сўм нақд пуллар ходимларга берилмасдан ғазнадан асоссиз ҳисобдан чиқарилган. Худди шундай ҳолат Жиззах вилояти Шароф Рашидов туманидаги 9-сонли ихтисослаштирилган МТМда (17,3 млн сўм), Хоразм вилояти Шовот туманидаги 14-сонли МТМда (35 млн сўм) ва бошқаларда ҳам кузатилган.\nБундан ташқари, ўтказилаётган назорат тадбирларида ота-оналарнинг болалар таъминотига тўлаган пуллари ва хомийлик пулларини ғазнага кирим қилмаслик ҳолатлари аниқланмоқда. Шунингдек, МТМга йўлланмасиз болаларни қабул қилиш ва ўз навбатида йўлланмасиз қатнаётган болалар учун тўланган бадал пуллари ғазнага кирим қилинмасдан, МТМ раҳбарининг ноқонуний даромад манбаига айланмоқда. Масалан, Тошкент шаҳар Шайхонтоҳур туманидаги 226-сонли МТМда — 120,6 млн сўм, Жиззах вилояти Жиззах шаҳридаги 24-сонли МТМда — 64,3 млн сўм, Андижон вилоятидаги Хонабод шаҳридаги 1-сонли МТМда — 38 млн сўм, Самарқанд вилояти Пастдарғом туманидаги 36-сонли МТМда — 17 млн сўм, Самарқанд шаҳридаги 58-сонли МТМда — 20 млн сўм ва бошқаларда ота-оналарнинг болалар таъминотига тўлаган пуллари ғазнага кирим қилинмаган.\nДавлат харидлари (товар, иш, хизматлар) қонунчиликда белгиланган тартибда амалга оширилиши лозим. Ушбу қонунчилик талабларига риоя этмаслик молиявий қонунбузарликка йўл қўйилганлигидан далолат беради. Давлат хариди қоидалари — ҳар бир таъминотчи ўз маҳсулоти ва нархларини эркин таклиф қила олиши ва соғлом рақобат муҳитида буюртмага эга бўлишини таъминлайди. Таъминотчини танлаш фақатгина раҳбарга боғлиқ бўлмаса, коррупциянинг хавфи ҳам камаяди.\nФарғона вилояти Данғара тумани мактабгача таълим бўлими томонидан 249 млн сўмлик озиқ-овқат маҳсулотларини харид қилиш бўйича шартномалар, танлов ўтказиш харид комиссиясининг хулосасисиз ва юрист имзосисиз тузилган. Аудиторлар томонидан ушбу шартнома бўйича гўшт маҳсулотлари 9 млн сўмга қиммат нархларда олингани ва маҳсулотларнинг сифатсизлиги аниқланган.\nШунингдек, аудиторлар томонидан шартномалар бўйича маҳсулотлар ҳақиқатда етказиб берилмасдан, сохта ҳужжатлар бўйича таъминотчиларга маблағларни ўтказиб бериш ҳолатлари аниқланган. Мисол қилиб Самарқанд вилояти Каттақўрғон тумани мактабгача таълим бўлими томонидан болалар мебеллари учун 11,5 млн сўм, Бухоро вилояти Ғиждувон туманидаги 40-сонли МТМга чойшаблар учун 10 млн сўм, Бухоро шаҳар 42-сонли МТМда озиқ-овқат маҳсулотлари учун 49 млн сўм сохта ҳужжатлар асосида ўтказилганини келтириш мумкин.\nАудиторлар томонидан ўтказилаётган ўрганишларда албатта моддий бойликлар инвентаризацияси ташкил этилади. Инвентаризация натижасида аниқланган камомад — мулкнинг талон-тарож қилинганлиги эҳтимолидан далолат беради. Оддий тил билан айтганда, озиқ-овқат маҳсулоти камомади дегани, бу — маҳсулотларнинг болажонларнинг таомигача етиб бормаслигидир. Ортиқча чиққан маҳсулотлар эса аксарият ҳолатларда ҳужжатларга сохта ёзувлар киритиш натижасида ҳосил бўлади: масалан, озиқ-овқат маҳсулотларини таомномада таом пиширишда ишлатилган деб кўрсатилади, лекин ҳақиқатда маҳсулотлар қозонга солинмайди. Мана шу маҳсулотлар турли жойларга яшириб қўйилганлиги аудиторлар томонидан аниқланди.\nАудиторлар томонидан озиқ-овқат маҳсулотлари беркитиб қўйилган яширин хоналар аниқланмоқда. Масалан, Тошкент шаҳар Яшнобод туманидаги 596-сонли МТМда озиқ-овқат маҳсулотлари тарози остига ва яширин хонага, Сергели туманидаги 292-сонли МТМда чойшаблар орасига, Хоразм вилояти Янгиариқ туманидаги 5-сонли МТМда электрошит хонасига, Тошкент вилояти Қуйичирчиқ туманидаги 8-сонли МТМда кир ювиш хонасига яшириб қўйилганлиги аниқланган.\nТошкент шаҳар Яшнобод туманидаги 596-сонли МТМда яшириб қўйилган озиқ-овқат маҳсулотлари: гўшт — 11,7 кг, пишган гўшт — 10,9 кг, товуқ гўшти- 4 кг, шакар — 23,8 кг, чой — 0,65 кг, қанд- 1,45 кг, сариёғ- 5,5 кг, тухум — 100 шт., сут — 2,5 литр.\nНоқонуний ҳаракатлардан яна бири, ота-оналарнинг болалар таъминоти учун тўловларини ҳисоблашда имтиёзларни нотўғри қўллашдир. Наманган вилояти Норин туманидаги 6-сонли ихтисослаштирилган МТМда 2016−2018 йилларда 54,9 млн сўм тўлов пуллари асоссиз ҳисобланмаган.\nТегишли молия йили учун мактабгача таълим муассасасига бюджетдан ажратиладиган маблағлар ҳажми, муассасалар томонидан берилган ҳамда бошқа бир қанча кўрсаткичлар эътиборга олинган ҳолда аниқланади. Масалан, нотўғри ҳисоб-китоблар натижасида ортиқча штат бирлиги киритилса, бюджетдан ортиқча маблағ режалаштирилишига сабаб бўлади. Ортиқча режалаштирилган маблағларнинг ўз вақтида аниқланиши эса, маъмурий ёки жиноий жавобгарликка асос бўлувчи ноқонуний харажатларнинг олди олиниши демакдир.